10 Khasiat Bunga Telang yang Perlu Anda Tahu

Apakah khasiat bunga telang terhadap kesihatan? Artikel ini akan membincangkan kandungan nutrien bunga telang, komponen berkhasiat dan khasiat bunga telang kepada kesihatan

Pengenalan
Kandungan Nutrisi
Komponen Berkhasiat
Khasiat Bunga Telang

Mengurangkan Paras Gula
Sebagai Anti-Mikrobial
Mencegah jangkitan Helminth
Melindungi Hati
Mempertingkatkan Sistem Neurologi
Mempunyai Sifat Antioksida
Mempunyai Sifat Antihistamin
Menyembuhkan luka
Mengubati Patukan Ular
Baik untuk Kitaran Haid

Pernahkah anda mendengar istilah bunga telang sebelum ini? Bunga telang atau nama saintifiknya Clitoria Ternatea merupakan sejenis bunga berwarna biru berasal dari keluarga Fabaceae. Tumbuhan ini boleh didapati di Kawasan Asia, Africa, Australia dan America. Di Malaysia, bunga telang ini sering digunakan sebagai pewarna makanan terutamanya dalam pembuatan nasi kerabu. Warna yang terdapat pada nasi kerabu adalah warna yang diekstrak daripada bunga telang ini. Bunga ini juga turut diproses untuk dijadikan minuman seperti teh. Di kawasan Asia, bunga ini sering digunakan untuk tujuan perubatan tradisional.

Satu kajian telah dijalankan oleh Jabatan Teknologi Makanan Universiti Sains Malaysia mengenai komposisi yang terdapat di dalam bunga telang ini. Kenyataan di bawah ini menunjukkan kandungan nutrisi di dalam bunga telang yang ditemui oleh penkaji melalui kajian proximate analysis dan Inductively Coupled Plasma Optical Emission Spectrophotometer (ICP-OES).

Karbohidrat: 2.23%
Protein: 0.32%
Lemak: 2.5%
Kalsium: 3.09mg
Magnesium: 2.23mg
Kalium: 1.23mg
Zink: 0.59mg
Natrium: 0.14mg
Zat Besi: 0.14mg

Komponen Berkhasiat Dalam Bunga Telang

Antosianin adalah sejenis flavonoid yang terdapat di dalam bunga telang yang menyumbang kepada warna biru bunga tersebut. Komponen ini turut ditemui di dalam makanan yang mempunyai warna merah, dan jingga. Kompenen antosianin ini terkenal dengan sifat anti oksida, melawan radikal bebas, anti keradangan dan anti kanser. Komponen ini telah digunakan secara meluas di dalam perubatan tradisional dan herba.

2. Flavonol glykosida (flavonol glacosides)

Flavonol glykosida adalah sejenis komponen berwarna kuning yang terdapat di dalam bunga telang. Ianya juga boleh didapati pada mana-mana jenis tumbuhan yang lain dan bersifat anti oksida.

Triterpenoid adalah sejenis komponen yang boleh didapati di dalam tumbuhan herba dan buah seperti epal, kranberi, lavender dan bunga telang. Di kawasan Asia, triterpenoids digunakan di dalam perubatan untuk tujuan anti radang, pelali dan lain-lain.

10 Khasiat Bunga Telang Kepada Kesihatan

1. Mengurangkan paras gula di dalam darah

Di dalam satu kajian yang dijalankan ke atas haiwan, didapati bahawa ekstrak bunga telang mampu untuk mengawal paras gula di dalam darah. Kajian ini dijalankan ke atas haiwan diabetik dan didapati bahawa selepas 14 hari, paras gula di dalam darah haiwan tersebut turun secara signifikan.

2. Bersifat anti mikrobial

Bunga telang didapati mampu untuk megubati beberapa penyakit berjangkit. Kajian menunjukkan daun pokok bunga telang mampu mencegah jangkitan Bacillus cereus dan S. enterica serovar.

3. Mencegah jangkitan helmintik.

Jangkitan helmintik adalah sejenis jangkitan cacing di mana badan akan dijangkiti dengan cacing parasit. Kajian menunjukkan bahawa ekstrak akar bunga telang mampu untuk melumpuhkan dan mematikan cacing tanah di mana masa yang diambik untuk ektstrak ini memberi kesan adalah sangat cepat. Masa untuk ekstrak ini bertindak bergantung kepada kepekatan ekstrak di mana semakin tinggi ekstrak, semakin kurang masa yang diambil oleh cacing untuk lumpuh dan mati.

4. Melindungi hati (liver)

Kajian menunjukkan bahawa ekstrak bunga telang mampu melindungi hati daripada kerosakkan yang diakibatkan oleh parasitamol dan karbon tetraklorida. Di dalam satu kajian yang dijalankan ke atas haiwan, didapati bahawa ekstrak daun bunga telang mampu untuk melindungi hati daripada kesan parasitamol di mana diperhatikan bahwa haiwan yang menerima ekstrak bunga telang mempunyai paras aspartate aminotransferase (AST) dan alanine aminotransferase (AST) yang rendah.

5. Mempertingkatkan sistem neurologi

Kajian telah menunjukkan bahawa ekstrak akar bunga telang mampu untuk meningkatan kebolehan kognitif. Di dalam kajian yang dijalankan terhadap haiwan, didapati bahawa pengambilan ekstrak akar bunga telang mampu untuk meningkatkan memori haiwan tersebut.

6. Mempunyai sifat anti oksida

Bunga telang mempunyai pelbagai komponen yang bersifat anti oksida. Di dalam satu kajian, di dapati bahawa ekstrak bunga telang dapat melindungi sel darah merah daripada hemolisis (pecah) dan kerosakan yang disebabkan oleh komponen yang bernama AAPH.

7. Mempunyai sifat antihistamin

Histamin adalah protein yang bertanggungjawab ke atas proses inflamasi ataupun keradangan yang berlaku ke atas badan kita. Clonidine bertanggunjawab ke atas pembebasan histamin oleh sel mast di dalam badan. Di dalam satu kajian yang dijalankan ke atas haiwan, di dapati bahawa akar bunga telang mempunya sifat antihistamin di mana ditemui bahawa ekstrak ini menjadi penghalang catalepsy yang disebabkan oleh clonidine. Catalepsy adalah keadaan di mana sistem saraf tidak dapat berfungsi dengan baik lalu menyebabkan hilangnya keboleh gerakkan anggota badan, kurang sensitiviti ke atas rasa sakit dan lain-lain.

Di dalam satu kajian yang dijalankan ke atas model haiwan, di dapati bahawa ekstrak biji dan akar bunga telang mampu untuk menyembuhkan luka. Kajian menunjukkan ekstrak biji dan akar bunga telang apabila dimakan secara oral ataupun disapu sebagai ubat dapat menyembuhkan tiga jenis luka yang terdapat pada haiwan tersebut.

9. Mengubati patukan ular dan sengatan kala jengking

Negara India merupakan negara yang kaya dengan tumbuh-tumbuhan tradisional yang digunakan untuk tujuan perubatan tradisional. Di India, akar bunga telang digunakan di dalam perubatan tradisional mereka untuk mengubati pelbagai penyakit antaranya adalah untuk mengubati patukan ular dan sengatan kala jengking. Akar pokok bunga telang digunakan bersama ubat-ubatan tradisional yang lain untuk mengubati sengatan ini.

10. Baik untuk kitaran haid

Di negara Cuba, hasil rebusan akar dan kelopak bunga telang diannggap sebagai pelancar kitaran haid. Bahagian akar dan kelopak bunga telang yang sudah dipanaskan akan dicampurkan dengan air putih dan diminum pada setiap petang. Amalan ini dipercayai boleh melancarkan kitaran haid dan mengecutkan rahim.

Tuntasnya, terdapat pelbagai manfaat bunga telang ke atas kesihatan. Walaupun kebanyakkan kajian dijalankan ke atas haiwan, namun keberkesanannya menunjukkan potensinya untuk diaplikasikan ke atas manusia.

Walaubagaimanapun, jika anda telah disahkan menghadapi penyakit seperti penyakit kencing manis, darah tinggi atau penyakit-penyakit lain, anda perlulah terus mengambil ubat yang diberikan dan mendengar nasihat daripada doktor.

Diharapkan artikel khasiat bunga telang ini dapat memberikan gambaran yang ringkas berkenaan khasiat bunga ini kepada kesihatan manusia

Khasiat Tumbuh-tumbuhan yang lain

Bishayee, A., Ahmed, S., Brankov, N., & Perloff, M. (2011). Triterpenoids as potential agents for the chemoprevention and therapy of breast cancer. Frontiers in bioscience (Landmark edition), 16, 980–996.
G.D., Neda & Mohd Salleh, Rabeta & Ong, Ming Thong. (2013). Chemical composition and anti-proliferative properties of flowers of Clitoria Ternatea. International Food Research Journal. 20. 1229-1234. Retrieved from UPM Website
Mukherjee, P. K., Kumar, V., Kumar, N. S., & Heinrich, M. (2008). The Ayurvedic medicine Clitoria ternatea–from traditional use to scientific assessment. Journal of ethnopharmacology, 120(3), 291–301.
Nithianantham, K., Ping, K. Y., Latha, L. Y., Jothy, S. L., Darah, I., Chen, Y., Chew, A. L., & Sasidharan, S. (2013). Evaluation of hepatoprotective effect of methanolic extract of Clitoria ternatea (Linn.) flower against acetaminophen-induced liver damage. Asian Pacific Journal of Tropical Disease, 3(4), 314–319.
Oguis GK, Gilding EK, Jackson MA and Craik DJ (2019) Butterfly Pea (Clitoria ternatea), a Cyclotide-Bearing Plant With Applications in Agriculture and Medicine. Front. Plant Sci. 10:645. doi: 10.3389/fpls.2019.00645
Taur, D. J., & Patil, R. Y. (2010). Antihistaminic activity of Clitoria ternatea L. roots. Journal of basic and clinical pharmacy, 2(1), 41–44. Retrieved from jbclinpharm.org
Upasani, S. V., Beldar, V. G., Tatiya, A. U., Upasani, M. S., Surana, S. J., & Patil, D. S. (2017). Ethnomedicinal plants used for snakebite in India: a brief overview. Integrative medicine research, 6(2), 114–130.
Y.B. Solanki and S.M. Jain, 2012. Wound Healing Activity of Clitoria ternatea L. In Experimental Animal Models. Pharmacologia, 3: 160-168. Retrieved from Sciealert
Wong, C. (2020). The Health Benefits of Anthocyanins. Retrieved from Verywellhealth


Lembu: Spesies, Ciri-ciri, Penternakan dan Ekonomi

Apakah jenis spesies-spesies untuk lembu dan ciri-ciri mereka? Artikel ini akan membincangkan berkenaan spesies lembu, ciri-ciri, penternakan lembu dan sumbangan dari segi ekonomi.

Lembu atau nama saintifiknya Bos Taurus adalah sejenis mamalia dengan kriteria berdarah panas, bertulang belakang dan melahirkan anak. Populasi lembu wujud hampir di seluruh negara termasuk Afrika, Asia, Eropah dan Amerika. Populasi lembu di dunia mencecah 987.51 juta pada tahun 2020. Negara India muncul sebagai negara yang mempunyai populasi lembu yang tertinggi, kemudian diikuti Brazil dan United States.

Lembu dibahagikan kepada dua subspesies;

Lembu European (Bos Taurus Taurus) dan Zebu (Bos Taurus Indicus).

Lembu European berasal dari Eropah, Afrika dan Asia Tengah. Lembu Zebu pula berasal dari Asia Selatan. Kedua-dua spesies mempunyai kelebihan yang berbeza. Lembu European boleh menyesuaikan diri dalam keadaan cuaca yang sejuk, manakala Lembu Zebu mampu bertahan pada suhu persekitaran yang tinggi. Lembu Zebu mempunyai kebolehan mengawal atur suhu badan ketika berlakunya tekanan haba berbanding Lembu European.

Pelbagai baka telah dihasilkan di seluruh dunia dan ia boleh dibahagikan mengikut fungsi iaitu:

Baka daging lembu (beef breed), Baka tenusu (dairy breed) Baka pelbagai tujuan (all purpose breed).

Baka daging lembu diwujudkan khas untuk keluaran daging dan baka ini adalah lebih kuat berbanding baka tenusu. Baka tenusu pula memfokuskan kepada pengeluaran susu dalam kuantiti yang banyak.  Baka pelbagai tujuan dihasilkan untuk mendapatkan kedua-duanya; daging dan susu.

Saiz dan berat lembu bergantung kepada jenis baka. Secara umumnya, lembu mempunyai berat antara 400 hingga 800 kg. Ia terdiri daripada tiga warna iaitu coklat, hitam dan putih. Kebanyakan lembu memiliki tanduk. Jangka hayatnya adalah antara 12 hingga 20 tahun. Kebiasaannya, lembu dewasa melahirkan seekor anak lembu pada satu-satu masa.

Lembu adalah haiwan herbivor. Ia hanya memakan rumput dan tumbuh-tumbuhan yang lain. Lembu pada awalnya mengunyah sedikit makanannya dan kemudian menelan. Makanan itu disimpan di rumen. Apabila lembu berehat, makanan itu dimuntahkan balik dan dikunyah semula untuk memudahkan proses pencernaan. Cara pemakanannya yang unik membolehkan lembu mampu memakan rumput dalam kuantiti yang besar dengan cepat. Sistem pencernaan lembu melibatkan empat bahagian perut iaitu rumen, reticulum, omasum dan abomasum. Rumen dan reticulum  mempunyai enzim pencernaan dan membantu proses pengeluaran semula makanan yang belum habis dikunyah. Omasum bertindak menyerap air dan nutrien dari makanan. Asid hidroklorik dan enzim pencernaan di Abomasum membantu proses pencernaan ke peringkat seterusnya.

Lembu memiliki pandangan 330° di mana ia boleh melihat sekelilingnya kecuali bahagian belakangnya sahaja tanpa memalingkan kepala. Kelebihan ini menjadikan lembu bagus dalam mengesan pemangsanya. Namun begitu, lembu tidak dapat mengenal pasti jarak pemangsanya. Terdapat pelbagai jenis pemangsa lembu termasuk anjing, singa gunung, serigala dan beruang.

Dari segi deria pendengaran, lembu amat sensitif terhadap kekerapan gelombang bunyi yang tinggi kerana julat pendengarannya lebih luas berbanding manusia. Bunyi yang perlahan menyenangkan lembu manakala bunyi kuat dan baru baginya menyebabkan lembu menjadi takut. Walaupun begitu, lembu cepat menyesuaikan diri dengan bunyi-bunyi yang biasa didengari di persekitarannya contohnya bunyi traktor dan radio.

Selain itu, lembu mempunyai deria bau yang bagus dan boleh mengesan bau walaupun dari jarak yang jauh. Sekiranya terdapat bau najis, air kencing atau darah di sesuatu tempat, lembu akan teragak-agak atau tidak mahu menghampiri tempat berkenaan kerana menganggap bahawa bau itu memberi isyarat bahaya.

Air kencing dan rembesan faraj kepunyaan lembu betina dihidu oleh lembu jantan untuk mengesan jika lembu betina subur dan bersedia untuk mengawan. Lembu jantan akan sentiasa menjaga lembu betina sebelum fasa kesuburan lembu betina dan bertindak menghalau lembu-lembu jantan lain yang cuba menghampiri lembu betina berkenaan. Dalam pada itu, lembu jantan akan sentiasa menghampiri lembu betina dan menunjukkan kemahuannya untuk mengawan. Proses mengawan berlaku setelah lembu betina sudah bersedia menerima lembu jantan.

Lembu betina melahirkan anak secara bersendirian. Biasanya proses melahirkan anak lembu mengambil masa selama dua hingga tiga jam bergantung kepada pengalaman si ibu dan persekitarannya. Setelah melahirkan, si ibu akan memakan uri bagi mengelak keadaannya disedari oleh pemangsa. Si ibu juga akan menghidu anaknya untuk mengecam dan mengingati bau anaknya sepanjang hayatnya.

Lembu meragut rumput pada siang hari dan waktu puncak bagi aktiviti itu adalah pada waktu fajar dan senja. Lembu mampu meragut rumput dengan kadar purata 50 kali gigitan dalam satu minit. Walaupun begitu, rumput yang berketinggian kurang 1cm dari permukaan tanah tidak digemari lembu kerana sukar untuk meragut. Lembu meluangkan masa sebanyak 4 hingga 12 jam sehari untuk aktiviti meragut dan ia berubah bergantung kepada cuaca, kualiti kawasan tanaman, dan persaingan. Suhu persekitaran yang tinggi mengurangkan aktiviti pemakanan lembu.

Lembu adalah haiwan yang gemar berinteraksi dan suka hidup berkumpulan. Hidup berkumpulan dapat mengurangkan risiko diancam pemangsa. Pertalian yang akrab wujud apabila lembu-lembu  dibesarkan bersama sejak di usia kecil. Dalam pertalian sebegini, lembu sering menjilat bahagian badan lembu lain seperti kepala dan leher. Malah, perilaku yang agresif juga kurang berlaku. Pertalian yang akrab sesama lembu mengurangkan sikap bersaing dalam kumpulan.

Setiap lembu mempunyai ruang peribadi, yang merujuk kepada kawasan sekitar lembu. Sekiranya haiwan lain atau manusia mencerobohi ruang peribadi seseekor lembu, lembu akan bertindak balas dengan beredar dari situ atau menunjukkan perilaku yang agresif. Saiz ruang peribadi ini boleh dipengaruhi oleh keadaan fisiologi lembu. Sebagai contoh, ruang peribadi menjadi besar apabila lembu berada dalam keadaan tekanan atau menggembirakan.

Sikap agresif lembu ditonjolkan melalui pergerakan kepala atau badannya tanpa sebarang perubahan air muka. Pergerakannya termasuk merendahkan kepalanya, dagu digerakkan ke arah badan, mencondongkan tanduk ke arah pihak lawan dan seterusnya memberi isyarat serangan dengan menghentakkan kaki pada tanah. Sekiranya tiada hierarki (merujuk kewujudan haiwan dominan dan subordinan dalam kumpulan), isyarat sebegitu mungkin mencetuskan pergaduhan seperti horn locking dan head butting. Seandainya hierarki wujud di situ, pergerakan kepala lembu dominan sudah cukup untuk memberi amaran kepada lembu-lembu lain dan menghalang pergaduhan bermula.

Lembu ternakan meluangkan masa berbulan dan mungkin bertahun-tahun bersama penternak lembu. Pelbagai interaksi berlaku ketika menjalankan rutin seharian seperti pemberian makanan, penyediaan alas kandang lembu, pengumpulan susu, pengangkutan, perapian kuku dan inseminasi haiwan. Inseminasi haiwan adalah suatu proses memasukkan sperma ke dalam badan lembu betina untuk tujuan pembiakan. Teknik ini dilakukan bertujuan untuk mendapatkan kacukan lembu yang menghasilkan susu dan daging berkualiti. Selain itu, teknik ini dapat mengurangkan risiko jangkitan penyakit tertentu.

Hubungan antara lembu dan manusia dipengaruhi oleh beberapa faktor seperti perangai haiwan, sistem penternakan, kelakuan penternak terhadap haiwan dan pengalaman lepas. Kelakuan penternak haiwan memberi pengaruh besar kepada lembu. Tindakan negatif penternak seperti memukul, menampar, memusingkan ekor, tindakan yang mengejut dan menjerit menjadikan lembu lebih takut dan akhirnya sukar diuruskan.

Interaksi penternak yang positif seperti membuat pergerakan yang perlahan dan lembut, meletakkan tangan pada belakang lembu dan bercakap dengan sopan akan menenangkan lembu, memudahkan pergerakan lembu dan menjamin kesihatan dan prestasi lembu yang baik. Oleh kerana lembu boleh mengenal pasti pengurusan yang baik atau teruk, saiz ruang peribadi serta hasil susu lembu akan berbeza mengikut jenis pengurusan di ladang ternakan. Lembu juga mampu mengingati tempat dan masa berlakunya sesuatu pengurusan.

Ekonomi daripada Penternakan Lembu

Penternakan haiwan ini bukan sahaja meningkatkan pendapatan sesebuah keluarga, ia juga mampu menyumbang kepada ekonomi negara. Aktiviti penternakan lembu telah dibangunkan menjadi suatu industri dan membuka lebih banyak peluang pekerjaan, secara tidak langsung membasmi kemiskinan dalam kalangan rakyat.

Industri penternakan lembu menghasilkan daging tempatan dan susu yang berkualiti untuk masyarakat dan juga menjadi sumber bahan mentah bagi industri pembuatan produk makanan seperti ais krim, yogurt dan mentega. Penghasilan daging dan susu lembu di Malaysia didapati meningkat dari tahun ke tahun.

Bagi membangunkan industri ini, pusat ternakan lembu utama akan diwujudkan di negara kita menjelang 2025 dengan mensasarkan peningkatan populasi haiwan ternak ini dan menggalakkan pembabitan pihak swasta. Selain itu, Lembaga Ruminan Negara akan ditubuhkan melalui Projek Rintis Tenusu di lima buah Lembah Tenusu. Usaha-usaha kerajaan ini adalah untuk memastikan kelangsungan bekalan makanan di dalam negara.

Artikel Berkaitan: Kerbau. Spesies, Ciri-ciri, Penternakan dan Ekonomi

Cattle behaviour. Retreived from CSIRO Publishing website. Cow. Retrieved from A-Z Animals website. Foreign service of the U.S. Department of Agriculture.Grandin, T. (1980). Observations of cattle behavior applied to the design of cattle-handling facilities. Applied Animal Ethology, 6(1), 19–31.Hammack, S. P. Cattle Types and Breeds Characteristics and Uses. Retreived from Texas A&M Agrilife Extension website.Hansen, Peter. (2004). Physiological and cellular adaptations of zebu cattle to thermal stress. Animal reproduction science. 82-83. 349-60. 10.1016/j.anireprosci.2004.04.011Horn, T., Cathcart, M. & West, A. Dairy module 1: Breeds and selection. Retrieved from Clemson University website.Huffman, B. (2019, November 26). Cow. Encyclopedia Britannica. Koger, M. (1981). Characteristics of Types and Breeds of Cattle in the Tropics. Diseases of Cattle in the Tropics, 3–22. doi:10.1007/978-94-011-9034-3_1 Mohd Yusof, M. F (2018). Utara Johor jadi kawasan ternak lembu utama menjelang 2025. Retrieved from Berita Harian website.Mounaix, B., Boivin, Z., Brulle, A., & Scmitt, T. Cattle behaviour and the human-animal relationship: Variation factors and consequences in breeding. Retrieved from Wageningen University and Research website.Richie, H. & Roser, M. (2017). Meat and Dairy Production. Retrieved from Our World in Data. Ringkasan penemuan. Retrieved from Department of Statistic Malaysia website. Zainury, M. A. (2020). Penyediaan D.A.N 2.0 kini berada di peringkat akhir: MAFI. Retrieved from Sinar Harian website.


Angin Pasang: Punca, Simptom dan Rawatan

Apakah punca dan tanda-tanda jika mengalami simptom angin pasang? Artikel ini akan membincangkan punca kenapa anda mengalami masalah ini, simptom, rawatan dan pencegahan yang anda boleh lakukan

Angin pasang atau hernia ialah suatu keadaan bonjolan organ yang terkeluar daripada tempat asalnya disebabkan oleh kelemahan dinding otot atau tisu yang ‘memegangnya’. Lazimnya, angin pasang merujuk kepada organ di bahagian perut seperti usus besar, usus kecil dan lapisan lemak omentum yang terkeluar ke bahagian lain.

Kebanyakan angin pasang berlaku di bahagian perut tetapi ia juga boleh terjadi di bahagian paha dan pangkal dada. Walaupun ia bukanlah keadaan yang boleh mengancam nyawa, tetapi angin pasang boleh menyebabkan ketidakselesaan kepada pesakit. Selain itu, angin pasang yang mengganggu aktiviti seharian pesakit perlu di rawat melalui pembedahan bagi mencegah komplikasi merbahaya seperti jangkitan kuman. Artikel ini akan membincangkan punca, rawatan serta pencegahan bagi penyakit angin pasang.

Amnya, masalah ini berlaku disebabkan oleh tekanan berlebihan di bahagian otot perut serta ketegangan otot. Bergantung kepada puncanya, saiz angin pasang atau bonjolan boleh menjadi besar dengan cepat ataupun boleh mengambil masa yang agak lama.

Beberapa punca yang boleh menyebabkan tekanan di otot perut serta kelemahan otot ialah:

Masalah kongenital (dari kecil) yang berlaku semasa perkembangan dalam rahim dan wujud sejak lahirPenuaanTraumaKomplikasi pembedahanBatuk berpanjanganMengangkat berat atau barang beratKehamilan, terutamanya jika hamil anak kembarSembelit yang berpanjanganBerat badan berlebihan atau obesPerut kembung (ascites)

Selain itu, terdapat juga perkara yang dapat meningkatkan risiko seseorang menghidap masalah ini seperti:

Sejarah angin pasang peribadi atau dalam keluargaMerokokPenyakit cystic fibrosis (kelemahan tisu penghubung yang berfungsi untuk ‘memegang’ organ di tempat asalnya)Kelahiran pra matangLahir tidak cukup berat

Angin pasang boleh diklasifikasikan kepada dua iaitu:

1. Angin pasang surut (reducible hernia)

Bonjolan yang boleh ditolak kembali ke dalam perut. Bonjolan juga mungkin berkurangan semasa posisi baring.

2. Angin pasang tidak surut (irreducbile hernia)

Bonjolan besar yang tidak dapat ditolak masuk ke dalam perut dengan sendiri. Hernia jenis ini selalunya memerlukan pembedahan sebagai rawatan.

Terdapat beberapa jenis hernia yang biasa berlaku:

Hernia inguinal adalah jenis angin pasang yang paling biasa berlaku iaitu sebanyak 75% daripada semua kes hernia. Ia berlaku apabila usus membonjol keluar ke bahagian yang lemah atau bahagian yang terkoyak di dinding perut. Golongan lelaki lebih kerap mendapat hernia inguinal berbanding wanita.

Terdapat dua jenis inguinal hernia iaitu:

Inguinal hernia langsung (direct)

Jenis masalah ini terjadi kepada golongan berumur disebabkan oleh kelemahan otot. Kelemahan otot ini akan menyebabkan organ dalam menonjol keluar ke bahagian lain.

Inguinal hernia tidak langsung (indirect)

Kerap terjadi kepada orang muda dan berlaku disebabkan oleh bonjolan terkeluar melalui saluran testis, selalunya semasa perkembangan di peringkat janin terdahulu.

Hernia femoral berlaku apabila bonjolan tisu terkeluar di bahagian pangkal paha atau bahagian dalam paha. Ia seringkali disebabkan oleh berat badan berlebihan, terlalu banyak bersenam, batuk berpanjangan dan meneran secara berlebihan semasa membuang air besar. Hernia femoral ini biasanya terjadi kepada golongan wanita dan rawatannya juga adalah melalui pembedahan.

Hernia ini lazimnya terjadi kepada kanak-kanak dan bayi. Ia berlaku apabila usus atau lemak omentum menonjol keluar melalui dinding perut berhampiran dengan pusat mereka. Bonjolan tersebut mungkin kelihatan lebih ketara semasa mereka menangis. Hernia ini juga boleh menyebabkan kesakitan sekiranya terdapat halangan di usus. Pembedahan adalah rawatan pilihan. Selain itu, individu yang mempunyai berat badan berlebihan atau obesiti juga mempunyai risiko tinggi untuk mendapat hernia umbilikal.

4. Hernia Hirisan (Incisional)

Hernia hirisan adalah penonjolan kandungan perut yang berlaku di bahagian potongan ketika pembedahan dilakukan. Ia berlaku selepas pembedahan, dan merupakan komplikasi pembedahan perut yang sangat biasa, dengan data baru-baru ini melaporkan prevalens selepas 1 tahun ialah sebanyak 5.2% dan 2 tahun sekitar 25%. Potongan ini merupakan sejenis ‘trauma’ kepada bahagian kulit yang terjejas dan menyebabkan otot di bahagian yang terlibat ini menjadi sedikit lemah berbanding biasa. Pembedahan juga merupakan pilihan rawatan bagi hernia hirisan.

Hernia hiatal berlaku apabila bahagian perut menonjol melalui diafragma ke rongga dada. Jenis hernia ini paling kerap berlaku pada individu berumur lebih dari 50 tahun. Sekiranya kanak-kanak mempunyai hernia hiatal, ini biasanya disebabkan oleh masalah kelahiran kongenital. Hernia hiatal  selalu menyebabkan GERD, iaitu kandungan asid perut memasuki esofagus yang menyebabkan sensasi terbakar, pedih ulu hati dan masalah pencernaan.

Hernia spigelian ialah hernia yang terjadi apabila kandungan di dalam perut terkeluar melalui fasia spigelian atau lapisan tisu yang memisahkan dua kumpulan otot di bahagian perut. Otot tersebut dikenali sebagai otot rektus dan serong lateral (lateral oblique muscles).

Tidak seperti kebanyakan hernia, hernia spigelian biasanya tidak menonjol di bawah lapisan lemak melainkan antara otot dan fasia. Walaupun hernia spigelian jarang berlaku, ia tetap boleh terjadi kepada sesiapa sahaja. Sebilangan orang, bagaimanapun, mempunyai risiko yang lebih tinggi seperti lelaki yang berumur 50 tahun ke atas.

Antara simptom-simptom hernia ialah:

Bengkak atau bonjolan di pangkal paha,skrotum atau perutSakit di tempat bonjolanSakit semasa mengangkat sesuatuPeningkatan saiz bonjolan dari masa ke masaRasa kembung perut

Dalam kes hernia hiatal, tiada bonjolan yang t erkeluarr seperti hernia lain. Sebaliknya, ia menunjukkan simptom seperti pedih ulu hati, gangguan pencernaan, kesukaran menelan, regurgitasi yang kerap (makanan naik semula ke bahagian esofagus) dan sakit dada.

Penyakit Lain yang Berkaitan

Terdapat beberapa penyakit lain yang mempunyai simptom yang sama. Penyakit tersebut adalah:

Psoas abscess (nanah di bahagian otot perut yang dikenali sebagai psoas muscles)LymphadenitisFemoral adenitisKanserEpididymitis

Kadang kala, angin pasang yang tidak dirawat juga boleh menyebabkan:

Kesakitan terutamanya jika ia terbelitUsus tersumbatJangkitan kuman

Jika simptom menjadi lebih teruk seperti rasa sakit yang kuat, bonjolan bertukar menjadi warna ungu atau gelap, demam, tidak dapat membuang angin serta air besar, maka eloklah pesakit mendapatkan rawatan dengan segera.

Hernia boleh di diagnos secara klinikal iaitu melalui sejarah kesihatan pesakit serta pemeriksaan fizikal. Semasa pemeriksaan fizikal, doktor akan merasa bengkak di kawasan perut atau pangkal paha. Bonjolan ini boleh menjadi semakin jelas semasa pesakit berdiri, batuk, atau tegangkan otot.

Selain itu, ujian pengimejan juga dilakukan bagi membantu dalam diagnosis. Antaranya ialah seperti:

Ultrasound perut untuk melihat lokasi serta saiz hernia dengan lebih tepat. Bagi wanita, ia membantu untuk mencari penyebab kesakitan yang mungkin berkaitan dengan sistem reproduktif seperti cyst ovari dan fibroid. Bagi golongan lelaki pula, ultrasound membantu untuk menilai jenis hernia inguinal terutamanya jika melibatkan hernia yang membonjol ke bahagian skrotum.CT Scan dan MRI bagi melihat kondisi hernia dengan lebih jelas.

Rawatan bergantung kepada jenis angin pasang, keadaannya samada boleh surut atau tidak, serta jika angin pasang terbelit.

Amnya jika masalah angin pasang tidak membonjol dengan ketara atau tidak mengganggu aktiviti seharian, maka pesakit akan diberikan rawatan secara pemantauan. Pesakit dinasihatkan untuk mengurangkan perkara yang boleh menyebabkan angin pasang menjadi teruk seperti:

Tidak mengangkat benda berat dalam satu masaKurangkan berat badan berlebihanAmbil rawatan yang sepatutnya jika mempunyai batuk berterusanLakukan pemeriksaan secara berkalaMemakai bengkung hernia yang menyokong serta menjaga bonjolan daripada terkeluar.Ubat antacid untuk merawat masalah pencernaan hernia hiatal

Sekiranya saiz bonjolan angin pasang bertambah besar atau menyebabkan kesakitan, pembedahan mungkin menjadi pilihan untuk memperbaiki angin pasang. Pembedahan angin pasang selalunya melibatkan penggunaan jaring (mesh) iaitu alat yang menyokong bonjolan secara sementara atau kekal.

Doktor meletakkan jaring di seluruh kawasan sekitar angin pasang dan memasangnya dengan jahitan, staples atau lem. Pori di mesh membolehkan tisu tumbuh dengan baik. Terdapat 2 jenis pembedahan bagi memperbaiki angin pasang iaitu:

Satu potongan di bahagian angin pasang dilakukan untuk menolak masuk bonjolan ke tempat asalnya. Kemudian, mesh akan ditampal bagi menguatkan kawasan pembedahan tersebut supaya komplikasi hernia hirisan dapat dielakkan.

Pembedahan laparoskopi ialah prosedur yang menggunakan kamera kecil dan peralatan pembedahan mini untuk memperbaiki angin pasang dengan melalui pembukaan kecil. Ia dapat mengurangkan komplikasi seperti tisu rosak serta mengurangkan parut selepas pembedahan.

3. Penggunaan Tali Pinggang Hernia

Penggunaan tali pinggang ini dapat mengelakkan isi dari dalam abdomen keluar daripada abdomen. Ini dapat mengelakkan daripada masalah usus tersumbat ataupun usus tersimpul di dalam ruangan angin pasang.

Boleh dapatkan Tali Pinggang Hernia di SINI

Angin pasang merupakan penyakit yang dapat dicegah dengan cara:

Kekalkan berat badan yang ideal dengan makan makanan yang sihat dan bersenamMakan buah-buahan, sayur-sayuran dan bijirin yang kaya dengan serat untuk mengelakkan sembelitAmalkan posisi badan yang betul semasa mengangkat berat atau benda berat Elakkan mengangkat sesuatu yang di luar kemampuan andaBerjumpa doktor apabila mempunyai batuk atau bersin yang berterusanJangan merokok, kerana merokok boleh menyebabkan batuk yang mencetuskan angin pasang

Artikel Berkaitan: Makanan untuk elakkan Sembelit

Gunarasa, S., Dr. (2021, January 11). Apakah itu Hernia (Angin Pasang) ? Apakah Itu Hernia (Angin Pasang) ? Retrieved January 27, 2021, from Hospital PantaiWint, C., & Gonzalez, A., MD. (2018, November 8). Everything You Want to Know About a Hernia. Retrieved January 27, 2021, from HealthlineBrooks, D. C., MD. (n.d.). Overview of abdominal wall hernias in adults. Overview of Abdominal Wall Hernias in Adults. Retrieved June 22, 2020, from UptodateIncisional Hernia – Risk Factors – Clinical Features. (2019, January 08). Retrieved January 27, 2021, from Teach Me SurgeryHernia: Causes, treatments, and diagnosis. (n.d.). Retrieved January 27, 2021, from Medical News Today


Kontroversi Polisi Privasi Baru Whatsapp yang anda Perlu Tahu

Begitu ironik sekali. Meskipun terdapat peningkatan dari segi kesedaran tentang kecurian identiti di alam maya, kita masih lagi berdegil untuk ‘menyalurkan’ maklumat peribadi kita di laman sosial. Kita rela percayakan ciri-ciri keselamatan aplikasi media sosial lebih daripada keluarga kita. Maka, tidak salah untuk katakan bahawa kebergantungan kita kepada platform laman sosial adalah mendalam. Kalau tak percaya, tengoklah diri kita. Apakah perkara pertama yang anda akan buat selepas bangun pagi?

Namun, bolehkah anda bayangkan aplikasi yang anda gunakan selama ini akan membuat perkara sedemikian? Selama ini, anda selesa menggunakan aplikasi tersebut. 24 jam sehari, 7 hari seminggu dan 365 hari setahun. Ia memudahkan anda berkomunikasi. Aplikasinya terkenal dengan ciri-ciri keselamatan serta polisinya yang mementingkan dan menghormati privasi para panggunanya. Tetapi, anda bangun dari katil anda hanya untuk menerima notifikasi bahawa anda mesti bersetuju dengan polisi baru mereka.

Mugkin anda tidak sedar. Mungkin polisi itu tidak penting. Facebook, Twitter dan WeChat juga berbuat demikian. Dalam dunia siber ini, adalah tidak ganjil untuk platform-platform tersebut mengemaskinikan polisi mereka. Namun, yang ganjilnya adalah polisi yang anda mungkin terlepas pandang ini menyebabkan ramai pengguna kecoh. Timbul rasa hairan dalam hati anda. Kemudian, anda melayari laman web untuk menyiasat. Anda tergamam. Semua pengguna mesti bersetuju? Jika tidak, anda dipersilakan untuk memadamkan akaun sebelum 8 Februari ini? Apa semua ini?

Kemudian, anda teringat. Anda tekan ‘setuju’. Lega hati anda. Namun, anda terfikir tentang akaun Facebook anda. Memang hampir kesemua data peribadi anda berada dalam pangkalan data Facebook. Jadi, apakah maksud polisi baru ini? Anda sedar yang anda baru sahaja menawarkan hak anda kepada platform tersebut. Sekali lagi, anda tergamam. Kenapa Facebook perlukan semua data peribadi ini? Adakah Facebook sedang memerhati anda?

Persoalannya di sini adalah apakah polisi baru yang dikeluarkan oleh WhatsApp baru-baru ini? Apakah kontroversi di sebalik polisi tersebut?

Pada dasarnya, polisi baru dari WhatsApp ini (dan jika pengguna memilih untuk menerimaya) akan membolehkan Facebook dan anak syarikatnya mengumpulkan data WhatsApp yang merangkumi nombor telefon pengguna, nombor telefon kenalan, lokasi dan banyak lagi. Pengguna yang tidak bersetuju dengan syarat baru akan dikeluarkan pada 8 Februari.

Data yang akan dikongsikan dengan Facebook dan anak syarikatnya merangkumi tahap bateri, kekuatan isyarat, versi aplikasi, maklumat pelayar, rangkaian mudah alih, maklumat sambungan (dari nombor telefon hingga pengendali mudah alih dan lain-lain) bahasa dan zon masa, alamat IP, maklumat operasi peranti, dan pengecam unik untuk Facebook yang dikaitkan dengan peranti atau akaun yang sama.

Sememangnya, polisi baru ini merangkumi hampir kesemua maklumat peribadi anda.

“Tidak ada perubahan dari segi perkongsian data WhatsApp di rantau Eropah (termasuk UK) dalam terma perkhidmatan dan polisi privasi yang dikemaskini ini. Bagi yang meragui polisi baru ini, WhatsApp tidak akan berkongsi maklumat peribadi pengguna di rantau Eropah kepada Facebook bagi tujuan menambahbaik produk dan promosinya,”

WhatsApp, melalui jurucakap mereka, bahkan menyatakan bahawa penambahbaikan polisi seperti ini adalah satu kebiasaan dalam industri dan ‘pengguna mempunyai masa yang lama untuk menyetujuinya’. Polisi ini juga membolehkan Facebook untuk menambahbaik infrastruktur pangkalan data mereka dengan menyimpan data dari WhatsApp untuk kegunaan perkembangan perniagaan.

Polisi baru ini juga bermaksud bahawa hanya dengan sekadar memadam aplikasi WhatsApp tidak akan menghalang WhatsApp daripada menyimpan data-data peribadi penggunanya. Untuk berbuat demikian, pengguna perlu menggunakan in-app feature untuk menutup akaun secara keseluruhannya.

Namun begitu, in-app feature ini bukanlah cara penyelesaian yang efektif. Hal ini demikian kerana WhatsApp masih mampu menyimpan data-data yang masih kekal dalam sistem tersebut. Segala informasi mengenai anda daripada chat group yang anda sertai ataupun daripada individu-individu lain akan disimpan dalam pangkalan data WhatsApp.

Meskipun polisi baru ini akan membantu syarikat induk WhatsApp, iaitu Facebook, untuk berkembang, hakikatnya polisi ini menimbulkan rasa tidak selesa dalam kalangan para penggunanya. Sebelum pengambilalihan WhatsApp oleh Facebook pada tahun 2014, WhatsApp selama ini mementingkan keselamatan privasi para penggunanya. Semenjak pengambilalihan tersebut, WhatsApp mula mengendalikan operasi mereka mengikut cara pengendalian syarikat Facebook. Platform WhatsApp yang dulunya berfokuskan privasi kini seolah-olah telah berubah.

Kontroversi polisi privasi baru ini membawa implikasi yang tidak boleh diremehkan.

WhatsApp sememangnya tidak asing daripada kritikan tentang ciri-ciri privasi dan keselamatan sejak penubuhannyapada tahun 2009. Namun, semenjak WhatsApp menjadi subsidiari Facebook pada tahun 2014, kritikan tersebut bertambah. Operasi syarikat WhatsApp mula dipengaruhi oleh syarikat induknya. Tetapi perkara yang menyedihkan adalah pertukaran cara operasi ini berlaku di mana-mana syarikat di seluruh dunia. Operasi dalaman syarikat yang tidak mencerminkan wawasan syarikat induk akan disingkirkan meskipun kakitangannya dikekalkan seperti biasa.

Dan kecenderungan Facebook untuk mengewangkan data peribadi bagi tujuan perkembangan perniagaannya telah meminggirkan kakitangan-kakitangan yang masih setia dengan polisi lama WhatsApp. Pengasas bersama WhatsApp Jan Koum meninggalkan syarikat tersebut pada tahun 2018 sebagai ketua eksekutif kerana beliau tidak bersetuju dengan hala tuju Facebook yang lebih mementingkan keuntungan.

Oleh itu, tidak hairan jikalau berlakunya exodus daripada WhatsApp. Bagi pengguna, WhatsApp sememangnya telah memeras ugut pengguna secara terbuka untuk menyerahkan maklumat peribadi mereka dan mengancam untuk mengusir mereka yang enggan mematuhi polisi tersebut. Kesemua kegiatan ini memberikan alasan yang sempurna bagi para pengguna untuk mencari platform yang lebih ‘selamat’. Aplikasi-aplikasi yang lain seperti Telegram mula diberi perhatian. Malah, Elon Musk juga mengkritik tindakan WhatsApp dan mengesyorkan aplikasi Signal dalam akaun Twitter.

Meskipun WhatsApp cuba menjelaskan dengan lebih lanjut tentang polisi baru mereka, penjelasan mereka tidak mampu menghalang para pengguna daripada meninggalkan platform tersebut. Pada 16 Januari, WhatsApp mengumumkan bahawa mereka akan menangguhkan polisi selama tiga bulan, dengan tujuan untuk melancarkan polisi baru pada 15 Mei.

Sejujurnya, langkah sementara ini semirip dengan pendekatan Presiden Trump terhadap pandemik COVID-19. Pendekatan sementara ini bukan jalan penyelesaian yang semua pengguna inginkan. Malah, pendekatan ini memberikan pengguna lebih banyak masa untuk berubah ke platform yang lain.

Kini, kontroversi ini telah menjadi bahan bualan para politik di India. Pada 20 Januari, kerajaan India menuntut WhatsApp untuk menurunkan polisi tersebut atas faktor diskriminasi. Isu diskriminasi ini wujud disebabkan oleh perbezaan pelaksanaan polisi yang seakan-akan memanfaatkan pengguna dari Eropah dan meminggirkan pengguna dari India.

Jadi, adakah ini menandakan kejatuhan WhatsApp? Betulkah terdapat platform lain yang mampu menjamin keselamatan data privasi yang lebih baik? Ataupun kita sebagai pengguna tidak mampu menghadapai kenyataan bahawa soal privasi tidak lagi wujud dalam laman media sosial?

Hakikatnya, tiada betul dan salah dalam hal ini. Kewujudan kita pada era ini dikaitkan dengan hubungan jaringan sosial yang semakin mendalam. Meskipun kita sentiasa berwaspada dengan elemen-elemen yang mencurigakan dalam media sosial, kebenarannya adalah kita masih lagi menawarkan jiwa kita. Setiap hari, kita menawarkan sebahagian daripada hidup kita ke dalam platform laman sosial. Bak kata pepatah, sedikit-sedikit, lama-lama menjadi bukit. Peribahasa ini mungkin sinonim dengan kegigihan dan kesabaran dalam mencapai sesuatu matlamat. Inilah keadaan yang kita hadapi sekarang. Kita lebih gigih menggunakan platform lama sosial.

WhatsApp masih akan kekal sebagai sebuah platform terkemuka di dunia. WhatsApp juga masih akan mendapat keuntungannya. Setiap perubahan perlu ada pengorbanannya. Matlamat WhatsApp juga akan berubah. Ini juga termaksud platform-platform lain yang dikatakan lebih baik daripada WhatsApp. Selagi WhatsApp mendapat sokongan dari segi kewangan daripada syarikat induknya, kedudukan WhatsApp masih kukuh tanpa mengira kita sebagai pengguna menyukainya ataupun tidak.

Habis itu, bagaimana dengan kita sebagai pengguna? Adakah kita tidak lagi mempunyai hak untuk melindungi privasi kita?

Satu-satunya cara untuk merasa selamat adalah dengan tidak menggunakan media sosial sama sekali. Dan itu tidak masuk akal memandangkan bagaimana kita berhubung sekarang.

Dan kebenaran yang menyedihkan adalah bahawa kita masih memerlukan rangkaian sosial. Walaupun itu bermaksud mengorbankan sebahagian privasi kita.


Teknologi Perubatan Nuklear Yang Anda Perlu Tahu

Apakah itu teknologi perubatan nuklear dan penggunaannya di dalam bidang kesihatan?

Nuklear. Sebut saja perkataan nuklear, akan terbayang mengenai kerosakan, kemusnahan dan tidak kurang juga ada yang membayangkan kecacatan yang akan dialami. Tapi, benarkah segala anggapan itu? Atau hanya sekadar ‘ketakutan’ yang dirasai berdasarkan peristiwa peperangan (Hiroshima & Nagasaki) dan kemalangan nuklear (Chernobyl, Three Miles Island, Fukushima) di masa lalu?

Sedar atau tidak sedar, ilmu sains dan teknologi nuklear ini banyak membantu kehidupan manusia dari sudut kesihatan, sehinggalah ke barangan pengguna. Jika kita pergi melawat Hospital Kuala Lumpur (HKL), kita akan terpandang satu Jabatan Perubatan Nuklear yang berada di tepi jalan utama HKL. Malah, Jabatan Perubatan Nuklear ini juga terdapat di Hospital Kuching Sarawak, Hospital Pulau Pinang dan Hospital Sultanah Aminah Johor.

Tapi, apakah sebenarnya Perubatan Nuklear ini?

Apakah itu Perubatan Nuklear?

Perubatan nuklear adalah perubatan yang melibatkan pengunaan radiasi. Di dalam perubatan nuklear, bahan radioaktif iaitu radioisotop atau radiofarmaseutis (radiopharmaceutical) akan dimasukkan ke dalam badan. Manakala, radiologi pula akan melibatkan penggunaan sinar X yang akan menembusi tubuh dari luar badan.

Menurut Center for Nuclear Science and Technology Information, dianggarkan satu per tiga dari prosedur yang digunakan di hospital moden kini melibatkan penggunaan radiasi atau radioaktiviti. Prosedur ini digunakan kerana ianya adalah antara alat penyelamat nyawa yang terbaik dan berkesan, selamat, tidak menyakitkan dan boleh digunakan untuk pelbagai bidang perubatan (pediatrik, kardiologi, psikiatri)

Walaupun perubatan nuklear dan radiologi ini digunakan di dalam prosedur diagnosis (untuk menentukan kesihatan pesakit, memantau ‘perjalanan’ penyakit, atau mengikuti perkembangan rawatan) dan prosedur terapi (merawat penyakit), tetapi prosedur penggunaannya adalah berbeza.

Cara untuk Mengesan Penyakit

Perubatan nuklear digunakan untuk mendiagnosis penyakit. Secara amnya, pesakit akan menyedut, menelan atau akan disuntik dengan radiofarmasusis yang digunakan sebagai penyurih. Setelah itu, pesakit akan baring di atas meja, sementara kamera khas akan melakukan pengimejan (Positron Emission Tomography). Kamera khas tersebut akan difokuskan ke kawasan di mana bahan penyurih radioaktif tertumpu lalu imej di dalam badan terhasil di komputer. Imej ini akan memberikan petunjuk kepada doktor mengenai jenis penyakit yang dialami dan membantu membuat penilaian.

Kebanyakkan pusat perubatan akan menindihkan imej yang diperolehi dari perubatan nuklear dengan Computed Tomography (CT) atau Magnetic Resonance Imaging (MRI) untuk menghasilkan imej lakuran (fusion image). Imej ini membantu doktor untuk mengkorelasi dan membuat tafsiran dari satu imej yang terhasil dari dua jenis pemeriksaan yang berbeza. Perkara ini akan memberikan maklumat yang persis dan diagnosis yang lebih tepat.

Perbezaan imej yang terhasil dari mesin pengimbasan yang berbeza (Sumber: PET SCAN)

Manakala Single Photon Emission Computed Tomography/Computed Tomography (SPECT/CT) dan Positron Emission Tomography/Computed Tomography (PET/CT) adalah gabungan dua mesin pengimbasan yang boleh melakukan dua pemeriksaan yang berbeza pada satu masa yang sama.

Imej yang diperolehi dari SPECT/CT (Sumber: Duncan, 2009)

Perubatan nuklear juga menawarkan prosedur terapi seperti radioterapi, kemoterapi dan radioimunoterapi. Radioterapi (RT) ialah kaedah rawatan yang digunakan untuk rawatan penyakit kanser. Kaedah ini menggunakan radiasi mengion bertenaga tinggi untuk membunuh sel-sel kanser. Radioteterapi boleh diberi secara bersendirian atau digabungkan dengan kaedah rawatan lain seperti pembedahan, kemoterapi dan terapi hormon.

Radioterapi diberi dengan dua cara iaitu:

Teleterapi – radiasi yang dihasilkan oleh mesin yang dikenali sebagai Pemecut Linear dan  ditujukan kepada bahagian badan yang dirawat.Brakiterapi– melibatkan penggunaan sumber radioaktif semula jadi. Rawatan diberi dengan menempatkan sumber asli yang mengeluarkan radiasi, di dalam kaviti, lumen, tisu atau di permukaan kulit, bahagian badan pesakit yang dirawat.

Mesin teleterapi atau mesin pemecut linear (Sumber: KKM)

Kemoterapi pula rawatan yang menggunakan ubat ubatan anti kanser dalam merawat kanser. Lazimnya kemoterapi ini diberikan menerusi suntikan melalui pembuluh darah. Sesetengah ubat kemoterapi makan boleh diambil dalam bentuk tablet atau cecair dan akan diserap oleh usus ke dalam darah. Dalam keadaan tertentu, ubat kemoterapi juga boleh diberikan melalui suntikan intra-otot, ruang dalam paru-paru, dan juga terus ke bahagian kanser yang terlibat.

Radioimunoterapi (RIT) pula adalah gabungan antara radioterapi dan imunoterapi. Imunoterapi adalah molekul kejuruteraan yang dihasilkan di dalam makmal yang dipanggil antibodi monoklon. Antibodi monoklon ini akan mengenalpasti dan akan tertambat ke permukaan sel kanser. Apabila pesakit dicucuk dengan radioimunoterapi, antibodi monoklon-radioaktiviti akan bergerak dan tertambat ke sel kanser. Sel kanser tersebut akan merasai dos radiasi yang tinggi.

Radioimunoterapi ini digunakan untuk merawat kanser limfoma bukan Hodgkin (non-hodgkin’s lymphoma) dan juga terhadap pesakit yang dimana kemoterapi tidak berkesan lagi untuk merawat penyakitnya. Pelbagai penyelidikkan sedang giat dilakukan bagi membolehkan RIT ini digunakan untuk merawat kanser prostat, kanser ovari, leukimia, glioma dan kanser kolorektal di masa hadapan.

Diagnostic imaging-Nuclear Medicine – World Health OrganizationJabatan Perubatan Nuklear Hospital Kuala Lumpur – hkl.govGeneral Nuclear Medicine, RSNARadioimmunotherapy (RIT), RSNALimfoma, Kementerian Kesihatan MalaysiaRadioterapi Secara Am, Kementerian Kesihatan MalaysiaKemoterapi: Penjagaan Selepas Rawatan, Universiti Putra MalaysiaUbat Kemoterapi, Kementerian Kesihatan Malaysia


Cara Tanam Bawang Putih yang Betul

Bagaimanakah cara tanam bawang putih yang betul dan penjagaannya? Artikel ini akan membincangkan cara-cara tanam bawang putih yang betul, pembajaan, penjagaan dan sebagainnya.

Seperti yang kita sedia ketahui bahawa bawang putih merupakan tanaman yang asas dalam kehidupan manusia. Tidak kira dalam masakan, perubatan, dan dan sebagainya, ianya adalah serba guna dan dijamin khasiatnya. Bawang putih ataupun nama saintifiknya Allium sativum juga tergolong dalam keluarga bawang yang kita ketahui. Ianya sejenis tanaman yang berbentuk serumpun umbisi setelah matang.

Namun begitu, tanaman ini tidak ditanam secara komersial di Malaysia kerana kurang sesuai dari segi iklim. Keadaan di Malaysia yang beriklim lembap dan hujan sepanjang tahun akan menyebabkan risiko penyakit terhadap bawang putih dan menyebabkan kerugian besar kepada pengusaha.

Disebabkan itu, negara kita masih meneruskan aktiviti import bawang putih dari China kerana sedia maklum dengan keadaan semasa. Sebagai saranan, sebaiknya ianya ditanam pada skala kecil dengan penjagaan yang rapi dan memenuhi keperluan asas yang secukupnya. Untuk melaksanakan perkara tersebut, perlulah terlebih dahulu mempunyai ilmu tentang penanamannya. Melalui artikel kali ini, saya akan mengajar anda tentang cara menanam bawang putih secara mudah dan berkesan di Malaysia.

Artikel Berkaitan: Khasiat Bawang Putih

Disebabkan iklim Malaysia yang tidak bersesuaian dengan tanaman ini, cara untuk menanamnya di sini adalah dengan mengubah persekitarannya. Untuk melaksanakannya pada skala komersial, ianya akan memakan kos yang tinggi dari segi pembuatan rumah hujan dan sebagainya.

Ini akan menyebabkan tanaman yang pada asalnya murah perlu dijual pada harga yang lebih mahal dan tidak ekonomik penghasilannya. Oleh itu disarankan untuk menjalankan penanaman pada skala kecil ataupun sara diri supaya tidak merisikokan kos. Tanaman ini memerlukan persekitaran bersuhu tinggi dan kering.

Namun begitu, adalah wajib untuk mengetahui tentang kondisi tanah yang sesuai untuk tanaman ini. Tanah yang sesuai untuk penanaman bawang putih adalah jenis loam berpasir dengan nilai pH 5.5-7.

Perkara pertama yang perlu dilakukan adalah menggembur tanah menggunakan cangkul bagi membaiki semula struktur tanah. Pastikan semasa dalam proses tersebut, tanah digembur pada kedalaman 20-30cm. Pengemburan tersebut perlu diulang sebanyak 2-3 kali dalam tempoh 1 minggu dan adalah lebih baik digemburkan sekali dengan kapur pertanian bagi mendapatkan pH yang ideal.

Setelah tamat tempoh 1 minggu, penyediaan batas pula yang perlu dilakukan. Spesifikasi batas yang sesuai adalah pada ukuran 60-150cm lebar dan 20-50cm tinggi. Dari segi panjang batas pula adalah bergantung kepada keluasan kawasan penanaman. Manakala untuk penanaman di dalam pasu atau bekas bersesuaian, penyediaan campuran tanah (3:2:1) boleh digunakan sebagai media penanaman.

Untuk mendapatkan benih bawang putih, terdapat 2 cara iaitu menggunakan biji benih ataupun umbisinya. Kaedah yang umum dan mudah digunakan ialah menggunakan umbisi. Bawang putih yang dibeli dari pasar perlu dipisahkan menjadi beberapa ulas. Seterusnya, bahagian tersebut sudah boleh disemai pada media campuran tanah.

Bagi penanaman pada batas, dengan menggunakan ulas bawang yang disediakan, bawang perlu ditanam pada kedalaman 2-3cm dari paras permukaan. Manakala untuk jarak penanamannya pula,adalah bergantung kepada saiz ulas bawang. Sekiranya berat ulas bawang lebih daripada 1.5g, maka jarak yang ideal ialah 20cm x20cm.

Jikalau kurang daripada 1.5g, lakukan penjarakan pada ukuran 15cm x 15cm. Seterusnya untuk penanaman di dalam pasu, ulas tersebut boleh ditanam secara terus di bahagian tengah pasu yang telah diisi dengan media campuran. Akhir sekali, biarkan bawang yang telah ditanam tadi selama 6-8 hari sehingga mengeluarkan tunas.

Bunga yang terhasil dari bawang perlu dicantas kerana berkemungkinan bunga yang tumbuh akan mendominasi penyerapan nutrien dan menyebabkan pertumbuhan umbisi bawang terjejas. Selain itu, perlu diketahui bahawa bawang putih amat sensitif terhadap kelembapan yang tinggi. Oleh itu, disarankan untuk ditutupi bahagian permukaannya dengan sungkupan bagi mengawal kelembapan berlebihan.

Seperti dengan tanaman lain, bawang putih juga perlu disiram secara berkala sebanyak 2 kali sehari. Namun begitu, penyiraman perlu secara beransur dikurangkan dalam tempoh 2-3 minggu terakhir kepada sekurangnya 1 kali sehari sebelum penuaian.

Baja yang terbaik bagi tanaman bawang putih adalah baja organik kerana ianya lebih murah, mudah didapati dan selamat untuk tanaman. Penggunaan baja organik berasaskan tahi ayam. Pemberian baja perlu dijalankan secara berperingkat iaitu pada awal penanaman, pertumbuhan tunas, dan pertumbuhan isi. Kadar yang diperlukan adalah lebih kurang 20-30g sepokok bagi setiap peringkat tersebut.

Kawalan Penyakit dan Perosak

Serangan yang paling umum terhadap bawang putih adalah nematod batang dan white root disease. Langkah pencegahan daripada masalah tersebut, dengan amalan pertanian baik dari segi operasi dan kebersihan. Kebiasaannya pengusaha yang arif tentang kesihatan lebih cenderung menggunakan pendekatan yang lebih organik bagi menghasilkan tanaman yang sihat dan selamat untuk dimakan iaitu dengan semburan menggunakan white oil. Selain itu, disebabkan penyakit tersebut berpunca daripada virus dan kulat, penggunaan racun kulat pada kadar yang bersesuaian masih relevan untuk diaplikasikan.

Proses penuaian bawang putih mempunyai 2 tahap iaitu penuaian daun dan isinya. Sekiranya, anda ingin menuai daun adalah sesuai selepas 1 bulan penanaman. Manakala untuk isi bawang, kebiasaannya adalah dalam tempoh 6-8 bulan selepas penanaman. Untuk menuai bawang ada cara tersendirinya. Kebiasaannya bawang akan dicabut menggunakan tangan dan dijemur serumpun demi serumpun. Untuk mengenalpasti samada bawang tersebut sesuai dituai adalah dengan memastikan daun bawang menjadi kekuningan dan mulai rebah. Dari sudut pengendalian lepastuai, hasil tuaian bawang perlu disimpan pada kawasan yang kering sekurangnya lebih daripada 18°C bagi melanjutkan jangka hayat penyimpanan.

Cara Tanam pokok lain yang anda perlu tahu:

Tim Prima Tani (2011). Petunjuk teknis budidaya bawang putih.Kebun Bandar (2020). Cara tanam bawang putih di dalam pasu. Diakses pada Januari 22, 2021.House of chronic (2021). Menanam bawang putih di padang terbuka. Diakses pada Januari 23, 2021.


10 Makanan Yang Sesuai Untuk Pesakit Buasir

Apakah makanan yang sesuai untuk pesakit yang sedang mengalami masalah buasir? Artikel iniakan membincangkan beberapa jenis makanan yang sesuai untuk mereka yang menghadapi masalah ini.

Tempoh masa setiap individu berada di dalam toilet untuk membuang najis sudah semestinya berbeza. Namun, ada individu yang mengambil masa yang sangat lama di dalam tandas disebabkan oleh masalah buasir. Buasir ialah keadaan yang disebabkan oleh urat di bahagian bawah kulit disekitar kawasan tempat membuang najis membengkak dan menyukarkan proses membuang najis.

Namun begitu, buasir mungkin hilang dengan sendirinya jika tidak kronik. Bagi penghidap buasir kronik, pembedahan mungkin diperlukan untuk memulihkan keadaan. Individu yang mempunyai gaya hidup tidak aktif, mempunyai berat badan berlebihan dan wanita sedang mengandung lebih berisiko tinggi untuk mendapat buasir.

Jika anda salah seorang penghidap buasir atau pernah mengalami buasir, teruskan membaca artikel untuk mengetahui apakah 10 makanan yang sesuai di makan untuk pesakit buasir.

1. Produk Berserat Penuh (Whole Grains Product)

Produk berserat penuh biasanya mempunyai 3 bahagian utama iaitu lapisan luar cengkerang (bran), lapisan tengah yang terdiri daripada karbohidrat dan bahagian dalam yang mempunyai pelbagai jenis vitamin, mineral dan protein. Individu yang menghadapai masalah buasir sesuai makan bijirin tinggi serat kerana jumlah seratnya yang tinggi iaitu kira-kira sebanyak 29.3g – 47.5g bagi setiap 100gram produk berserat penuh.

Antara produk berserat penuh termasuklah oat bijirin penuh, bertih jagung berserat penuh, barli, tepung bijirin penuh dan bijirin sarapan berserat penuh. Selain daripada mengandungi kandungan serat yang tinggi, produk berserat penuh juga mengandungi kandungan potassium yang baik bagi merendahkan tekanan darah tinggi. Beberapa kajian yang dijalankan juga membuktikan bahawa produk berserat penuh mempunyai kaitan untuk meredakan radang.

2. Biji Labu (Pumpkin Seeds)

Biji labu mempunyai jumlah aktioksidan yang tinggi kerana mempunyai jumlah magnesium, zinc, vitamin E dan karotenoid yang tinggi. Antioksidan yang terdapat dalam biji labu dapat mengurangkan radang yang dialami oleh individu yang menghadapi buasir.

Malah dapat meredakan kesakitan. Biji labu mempunyai jumlah serat yang tinggi dimana biji labu mengandungi sebanyak 18.4gram serat bagi setiap 100gram biji labu. Pesakit buasir yang mempunyai berat badan yang berlebihan amat baik mengambil biji labu kerana biji labu terbukti dapat mengurangkan tekanan darah tinggi, baik untuk kesihatan jantung dan mengurangkan tahap kolesterol tinggi yang biasanya dihadapi bagi individu obese.

Untuk wanita, terdapat satu kajian yang mengaitkan pengambilan makanan tambahan minyak biji labu dengan pengurangan tekanan darah dan peningkatan kadar kolesterol baik (HDL cholesterol) di dalam darah.

Kacang badam selalu digunakan untuk membuat kuih terutamanya pada musim perayaan hari raya. Jangan terkejut jika kacang badam sebenarnya mengandungi 12.5 gram serat bagi setiap 100 gram berat. Serat yang terdapat di dalam badam dapat memudahkan pesakit buasir untuk membuang dan dapat mengurangkan tekanan.

Selain itu, badam juga kaya dengan vitamin dan mineral yang baik untuk kesihatan. Terdapat beberapa kajian yang membuktikan badam dapat menurunkan tahap kolesterol, tahap kolesterol jahat dalam badan dan meninggikan kolesterol baik dalam badan. Kajian lain juga ada menyatakan bahawa 42 gram badam sehari dapat menurunkan kolesterol jahat (LDL Cholesterol) sebanyak 5.3 mg/dL dan mengekalkan kolesterol baik (HDL Cholesterol) di dalam badan.

Buah ara sering digunakan sebagai rawatan alternatif bagi masalah pencernaan.  Buah ara mengandungi sebanyak 9.8 gram serat bagi setiap 100 gram berat. Disebabkan kandungan serat yang tinggi, buah ara sesuai dimakan bagi pesakit buasir.

Buah ara dapat melembutkan najis dan membolehkan seseorang membuang najis tanpa banyak meneran. Selain daripada itu, kajian telah membuktikan bahawa pengambilan buah ara kering sebanyak 45 gram dua kali sehari dapat mengurangkan gejala bagi masalah pencernaan, mengurangkan rasa sakit dan mengelakkan sembelit.

Selain mengurangkan iritasi bagi masalah penghadaman, buah ara juga mengandungi prebiotic atau sumber bakteria sihat untuk sistem pencernaan. Oleh sebab itu, buah ara adalah antara makanan yang perlu dipertimbangkan ketika buasir.

Buah betik mempunyai karotenoid yang tinggi dan dapat meneutralkan kandungan radikal bebas di dalam badan. Enzim di dalam betik yang dipanggil sebagai enzim papain sangat membantu dalam penghadaman protin, mengurangkan rasa sakit, radang dan bengkak.

Oleh sebab itu, buah betik sangat digalakkan untuk di makan bagi individu yang mengalami buasir. Pesakit juga tidak perlu meneran dengan banyak jika sudah mengambil betik yang mencukupi. Hal ini seterusnya membantu dalam proses pemulihan daripada buasir dan mengurangkan kesakitan.

Selain daripada itu, kajian menunjukkan bahawa buah betik yang diperam dapat membantu dalam penguasaan orang dewasa yang menderita penyakit prediabetes juga penting untuk kesihatan otak bagi penghidap penyakit Alzheimer.

Kiwi mempunyai banyak serat, yang sangat baik untuk pencernaan. 100 gram buah kiwi mempunyai kira-kira sebanyak 3.0 gram serat yang sangat baik dimakan oleh penghidap buasir. Selain itu, buah kiwi mempunyai satu enzim proteolitik yang dipanggil sebagai actinidin yang sangat membantu dalam penghadaman protein dan memudahkan proses membuang air besar.

Salah satu kajian lain membuktikan bahawa dengan pengambilan buah kiwi sebanyak dua biji setiap hari selama empat minggu dapat mengurangkan iritasi kepada usus dan memudahkan pergerak usus. Hal ini amat membantu bagi mengurangkan rasa sakit kepada individu yang mempunyai masalah buasir.

7. Biji Chia dan Biji Selasih

Masalah buasir harus diatasi dengan mendapatkan jumlah bekalan serat yang mencukupi. Namun, pasti wujud individu yang tidak gemar memakan buah-buahan dan sayur-sayuran sejak dari kecil. Individu seperti ini biasanya mempunyai pilihan yang terhad bagi setiap jenis buah, sayuran dan makanan berserat tinggi.

Oleh sebab itu, antara cara untuk menambah keperluan serat dalam sehari ialah dengan cara menambahkan biji chia atau selasih di dalam makanan. Biji chia dan selasih ini juga boleh direndam dan dibiarkan di dalam air untuk dikembangkan.

Biji yang kemudiannya akan berubah menjadi sedikit gel amat membantu dalam membekalkan serat larut. Serat larut ini seterusnya dapat mengumpulkan najis dan menjadi makanan kepada bakteria baik di dalam usus. Hasilnya, proses membuang air besar lebih mudah dilaksanakan bagi pesakit buasir. 100 gram biji chia dan selasih mengandungi kira-kira sebanyak 37 gram serat.

Buah tembikai merupakan antara buah yang mempunyai kandungan air yang tinggi sebanyak 92% daripada komposisinya. Buah tembikai amat baik dimakan bagi penghidap buasir untuk mencukupkan keperluan air sehari. Buah tembikai juga mempunyai serat larut yang dapat membantu dalam proses buangan najis.

Malah, ada sesetengah kajian membuktikan bahawa buah tembikai dapat mencegah penyakit buasir. Selain daripada itu, buah tembikai dapat membantu mengurangkan keradangan dan mengelakkan berlakunya oksidatif kerana kaya dengan lycopene dan vitamin C. Seterusnya, dapat mengurangkan rasa sakit ketika meneran dan mengurangkan bengkak.

Minumlah air kosong sekurang-kurangnya 8 gelas sehari untuk mengelakkan dari dehidrasi. Badan yang dihidrasi akan menghasilkan najis yang keras dan meningkatkan rasa sakit ketika membuang. Pesakit buasir juga perlu meneran dengan lebih banyak jika najis dalam keadaan keras. Hal ini seterusnya membuatkan kawasan terjejas menjadi lebih bengkak dan radang. Meningkatkan pengambilan air lebih daripada biasa akan membantu badan membuang sisa dari sistem pencernaan dan membantu membuang air besar.

10. Mengelakkan Pengambilan Makanan Berminyak

Selain daripada makanan tinggi serat dan pengambilan cecair yang mencukupi, pesakit buasir tidak digalakkan mengambil makanan yang berminyak. Antara makanan yang tinggi lemak termasuklah sambal, kari, sosej, burger, makanan bergoreng dan berminyak.

Makanan yang berminyak menjadikan sistem pencernaan menjadi lebih sensitif dan meningkatkan risiko sembelit justeru menerukkan lagi keadaan pesakit buasir. Makanan berminyak sukar untuk dicerna seterusnya menyebabkan keradangan usus dan boleh menyebabkan keradangan buasir bertambah teruk dan membengkak.

Konsep pemakanan bagi pesakit buasir ialah dengan menambahkan pengambilan serat larut dan serat tidak larut bagi mengelakkan berlakunya sembelit. Kandungan serat yang tinggi di dalam makanan amat sesuai dimakan bagi pesakit buasir bagi mengurangkan pesakit meneran ketika membuang najis seterusnya mengurangkan rasa sakit di kawasan yang bengkak dan keradangan.

Selain itu, pengambilan cecair yang mencukupi juga perlu diambil perhatian agar kebaikan mengambil makanan tinggi serat dapat digunakan secara optimum. Kesimpulannya, mengambil makanan tinggi serat dengan keadaan badan yang dihidrasi tidak akan membuahkan hasil malah bakal menerukkan lagi keadaan.

Diharapkan artikel makanan untuk pesakit buasir ini dapat memberikan sedikit sebanyak cara makanan yang betul untuk pesakit ini.

Tips Pemakanan yang lain

Al Zuhair, H. A. N. A., Abd El-Fattah, A. A., & El-Sayed, M. I. (2000). Pumpkin-seed oil modulates the effect of felodipine and captopril in spontaneously hypertensive rats. Pharmacological Research, 41(5), 555-563.Al-zuhair, H. A. N. A., ABD EL-FATTAH, A. A., & ABD EL LATIF, H. A. (1997). Efficacy of simvastatin and pumpkin-seed oil in the management of dietary-induced hypercholesterolemia. Pharmacological research, 35(5), 403-408.Berryman, C. E., West, S. G., Fleming, J. A., Bordi, P. L., & Kris‐Etherton, P. M. (2015). Effects of daily almond consumption on cardiometabolic risk and abdominal adiposity in healthy adults with elevated LDL‐cholesterol: a randomized controlled trial. Journal of the American Heart Association, 4(1), e000993.Dreher, M. L. (2018). Whole fruits and fruit fiber emerging health effects. Nutrients, 10(12), 1833.Fruhwirth, G. O., Wenzl, T., El‐Toukhy, R., Wagner, F. S., & Hermetter, A. (2003). Fluorescence screening of antioxidant capacity in pumpkin seed oils and other natural oils. European journal of lipid science and technology, 105(6), 266-274.Gossell-Williams, M., Hyde, C., Hunter, T., Simms-Stewart, D., Fletcher, H., McGrowder, D., & Walters, C. A. (2011). Improvement in HDL cholesterol in postmenopausal women supplemented with pumpkin seed oil: pilot study. Climacteric, 14(5), 558-564.Hajihashemi, P., Azadbakht, L., Hashemipor, M., Kelishadi, R., & Esmaillzadeh, A. (2014). Whole‐grain intake favorably affects markers of systemic inflammation in obese children: a randomized controlled crossover clinical trial. Molecular nutrition & food research, 58(6), 1301-1308.Holscher, H. D. (2017). Dietary fiber and prebiotics and the gastrointestinal microbiota. Gut microbes, 8(2), 172-184.Hong, M. Y., Hartig, N., Kaufman, K., Hooshmand, S., Figueroa, A., & Kern, M. (2015). Watermelon consumption improves inflammation and antioxidant capacity in rats fed an atherogenic diet. Nutrition Research, 35(3), 251-258.Jacob, K., Periago, M. J., Böhm, V., & Berruezo, G. R. (2008). Influence of lycopene and vitamin C from tomato juice on biomarkers of oxidative stress and inflammation. British Journal of Nutrition, 99(1), 137-146.Kaur, L., Rutherfurd, S. M., Moughan, P. J., Drummond, L., & Boland, M. J. (2010). Actinidin enhances gastric protein digestion as assessed using an in vitro gastric digestion model. Journal of agricultural and food chemistry, 58(8), 5068-5073.Mangge, H., Becker, K., Fuchs, D., & Gostner, J. M. (2014). Antioxidants, inflammation and cardiovascular disease. World journal of cardiology, 6(6), 462.Marotta, F., Pavasuthipaisit, K., Yoshida, C., Albergati, F., & Marandola, P. (2006). Relationship between aging and susceptibility of erythrocytes to oxidative damage: in view of nutraceutical interventions. Rejuvenation research, 9(2), 227-230.Murkovic, M., Hillebrand, A., Winkler, J., & Pfannhauser, W. (1996). Variability of vitamin E content in pumpkin seeds (Cucurbita pepo L). Zeitschrift für Lebensmittel-Untersuchung und Forschung, 202(4), 275-278.Muss, C., Mosgoeller, W., & Endler, T. (2013). Papaya preparation (Caricol®) in digestive disorders. Neuroendocrinology Letters, 34(1).Naz, A., Butt, M. S., Sultan, M. T., Qayyum, M. M. N., & Niaz, R. S. (2014). Watermelon lycopene and allied health claims. EXCLI journal, 13, 650.Pourmasoumi, M., Ghiasvand, R., Darvishi, L., Hadi, A., Bahreini, N., & Keshavarzpour, Z. (2019). Comparison and assessment of flixweed and fig effects on irritable bowel syndrome with predominant constipation: a single-blind randomized clinical trial. Explore, 15(3), 198-205.Ristić-Medić, D., Ristić, G., & Tepsić, V. (2003). Alpha-linolenic acid and cardiovascular diseases. Medicinski pregled, 56, 19-25.Rtibi, K., Grami, D., Wannes, D., Selmi, S., Amri, M., Sebai, H., & Marzouki, L. (2018). Ficus carica aqueous extract alleviates delayed gastric emptying and recovers ulcerative colitis-enhanced acute functional gastrointestinal disorders in rats. Journal of ethnopharmacology, 224, 242-249.Slavin, J. (2003). Why whole grains are protective: biological mechanisms. Proceedings of the Nutrition society, 62(1), 129-134.Xanthopoulou, M. N., Nomikos, T., Fragopoulou, E., & Antonopoulou, S. (2009). Antioxidant and lipoxygenase inhibitory activities of pumpkin seed extracts. Food Research International, 42(5-6), 641-646.


10 Khasiat Ubi Keledek Kepada Kesihatan

Apakah khasiat ubi keledek kepada kesihatan badan? Artikel ini akan membincangkan beberapa khasiat ubi keledek, kandungannya dan kelebihannya pada kesihatan.

Ubi keledek atau nama saintifiknya Ipomoea batatas merupakan sejenis makanan berkanji yang berasal dari keluarga Convolvulaceae. Antara ciri-ciri fizikal ubi keledek adalah mempunyai kulit berwarna coklat kasar dan isinya pula mempunyai pelbagai variasi warna seperti  putih, jingga dan ungu.

Ubi keledek adalah tumbuhan yang mudah didapati di kawasan tropika dan beriklim sederhana. Di Malaysia, ubi keledek bukanlah sesuatu yang asing lagi malah ianya dikenali oleh hampir semua lapisan masyarakat dan usia.

Ubi keledek sering dijadikan bahan utama dalam pembuatan kuih-muih tradisional seperti kuih keria, cek mek molek, cucur badak dan lain-lain. Namun begitu, tahukan anda bahawa ubi keledek juga mempunyai khasiatnya yang tersendiri. Di dalam artikel ini, saya akan mengupas akan kebaikan yang ditawarkan oleh ubi keledek.

Kandungan Nutrisi Ubi Keledek

Kandungan makronutrisi dalam 100g ubi keledek adalah:

Kalori: 138kcalKarbohidrat: 31.3gSerat: 0.5gProtein: 2gLemak: 0.5g

Kandungan mikronutrisi dalam 100g ubi keledek adalah:

Kalsium: 16mgZat Besi: 0.6mgNatrium: 36mgKalium: 210mgFosforus: 32mg

Perkara di atas merupakan kandungan makronutrisi dan mikronutrisi yang terdapat di dalam setiap 100 g ubi keledek. Setiap 100 g ubi keledek mampu menyumbang sebanyak 138 kcal tenaga. Ianya juga mengandungi kandungan karbohidrat yang agak tinggi oleh kerana makanan ini merupakan makanan yang berkanji.

Setiap 100 g ubi keledek mempunyai sebanyak 31.3 g karbohidrat iaitu lebih kurang dua tukaran karbohidrat (1 tukaran karbohidrat = 15 g karbohidrat). Selain itu kandungan protein dan lemaknya agak rendah di mana hanya terdapat 2 g protein dan 0.5 g lemak di setiap 100 g ubi keledek.

Jika diteliti pada jadual mikronutrisi pula, terdapat pelbagai kandungan mineral yang boleh diperolehi daripada ubi keledek. Setiap 100 g ubi keledek mempunyai 16 mg kalsium, 0.6 mg zat besi, 36 mg natrium, 210 mg kalium dan 32 mg fosforus.

Komponen Berkhasiat Ubi Keledek

Beta karoten adalah salah satu komponen yang mempunyai sifat anti oksida yang boleh ditemui di dalam sayur-sayuran ataupun buah-buahan yang mempunyai warna jingga atau merah. Apabila makanan yang mengandungi beta karoten dihadam oleh badan, beta karoten akan ditukar ke dalam bentuk vitamin A di dalam badan.

Riboflavin atau nama lainnya vitamin B2 adalah sejenis vitamin larut air. Antara fungsi komponen ini adalah terlibat di dalam penghadaman karbohidrat, protein dan lemak yang akhirnya akan membekalkan tenaga kepada tubuh badan kita. Ianya juga penting kepada kesihatan kulit, sistem penghadaman, sel darah dan organ-organ utama.

Niasin atau juga dikenali sebagai vitamin B3 merupakan salah satu vitamin yang terkandung di dalam ubi keledek. Komponen ini merupakan sejenis vitamin yang larut air di mana ianya boleh disingkirkan oleh badan. Antara fungsi niasin adalah membantu dalam penghasilan tenaga, dan bersifat anti oksida.

10 Khasiat Ubi Keledek Pada Kesihatan

1. Meningkatkan sensitiviti insulin

Di dalam satu kajian percubaan klinikal yang dijalankan terhadap pesakit diabetes, didapati bahawa pengambilan ekstrak ubi keledek berkulit putih dapat meningkatkan sensitiviti pesakit selepas tempoh lima bulan. Selain itu, didapati juga paras HbA1c pesakit bertambah baik. HbA1c adalah salah satu ujian darah yang digunakan untuk mengukur paras gula di dalam darah di dalam tempoh tiga bulan sebelum ujian dilakukan.

2. Mengurangkan risiko menghidap kencing manis

Ubi keledek adalah makanan berkanji yang mempunyai kandungan serat. Di dalam satu kajian meta analisis, didapati bahawa pengambilan serat yang mencukupi dapat mencegah penyakit kencing manis. Selain itu, pengambilan serat juga mampu untuk mengurangkan paras gula di dalam darah dan paras peratusan HbA1c pesakit kencing manis.

Saranan pengambilan serat seharian adalah dari 25 g ke 30 g. Namun harus diingat, ubi keledek haruslah diambil di dalam kuantiti yang sederhana bagi pesakit kencing manis kerana kandungan kanjinya yang tinggi.

3. Mengurangkan tekanan darah

Ubi keledek adalah makanan yang kaya dengan sumber kalium. Kalium adalah salah satu komponen yang mampu menyebabkan salur darah mengambang. Pengembangan salur darah akan menyebabkan tekanan darah untuk menurun lalu mengelakkan tekanan darah tinggi. Selain itu, ubi keledek juga mempunyai kandungan natrium yang sangat rendah dan sangat sesuai untuk dimakan oleh pesakit darah tinggi.

4. Meningkatkan kesihatan usus

Kandungan serat di dalam ubi keledek bukan sahaja mampu mencegah kenaikan paras gula di dalam darah, malah ianya juga mampu untuk meningkatkan kesihatan usus. Kajian telah membuktikan bahawa pengambilan serat yang mencukupi dapat mengelakkan sembelit dan mengurangkkan risiko kanser usus.

5. Membekalkan tenaga dengan segera

Ubi keledek merupakan makanan yang tinggi dengan kandungan kanji dan karbohidrat. Di mana komponen ini berfungsi untuk membekalkan tenaga terhadap tubuh badan. Komponen karbohidrat di dalam 100 g ubi keledek mampu membekalkan lebih kurang 120 kcal tenaga terhadap badan (1 g karbohidrat = 4 kcal tenaga). Oleh itu, pengambilannya haruslah secara bersederhana untuk mengelakkan pengambilan tenaga yang berlebihan.

6. Menjaga kesihatan mata

Ubi keledek adalah salah satu makanan yang kaya dengan beta karoten. Beta karoten akan ditukarkan kepada vitamin A di dalam badan. Untuk pengetahuan anda, vitamin A adalah salah satu vitamin larut lemak yang mamberikan kesan yang positif terhadap kesihatan mata di mana ianya penting di dalam mengekalkan kornea (bahagian mata) yang sihat.

7. Mencegah penyakit skurvi

Penyakit skurvi adalah penyakit di mana badan mengalami kekurangan vitamin c. Antara simptom penyakit skurvi adalah gusi berdarah, badan menjadi lemah dan pendarahan kulit. Ubi keledek mempunyai kandungan vitamin c yang tinggi di mana pengambilannya yang mengikut saranan dapat mengelakkan penyakit skurvi.

Selain dapat mencegah skurvi, vitamin c di dalam ubi keledek juga penting di dalam pencegahan anemia. Anemia adalah penyakit di mana pesakit mengalami kekurangan hemoglobin dan sel darah merah yang akan menyebabkan keletihan. Hal ini terjadi kerana kekurangan zat besi. Vitamin C berfungsi untuk membantu penyerapan zat besi lalu meningkatkan paras zat besi di dalam. Dengan ini, badan dapat menghasilkan sel darah merah yang mencukupi.

9. Mengelakkan rasa lapar

Kandungan serat di dalam ubi keledek mampu untuk membuatkan kita berasa kenyang dengan lebih lama. Hal ini kerana serat melambatkan proses pengosongan perut lalu mengelakkan rasa lapar dengan cepat.

10. Mencegah radikal bebas

Kandungan beta karoten di dalam ubi keledek mempunyai sifat anti oksida. Selain itu, kandungan niasin juga mempunyai fungsi yang sama. Komponen yang bersifat anti oksida mampu mencegah radikal bebas yang menyebabkan kerosakkan pada sel dan tisu badan.

Konklusinya, terdapat  pelbagai khasiat kesihatan yang ditawarkan oleh ubi keledek. Namun haruslah diingat pengambilan yang berlebihan juga dapat membawa kesan yang buruk terhadap tubuh badan dan jika anda dibawah pantauan doktor, anda masih perlu mengambil ubat yang diberikan oleh doktor.

Khasiat Tumbuh-tumbuhan yang lain

15 Health Benefits of Sweet Potatoes, According to Science. (2017). Retrieved from La Canada Care CentreBradford, A. (2015). Vitamin B2 (Riboflavin): Sources, Benefits and Dosage. Retrieved from LiveScienceJennings, K. (2018). 9 Science-Based Benefits of Niacin (Vitamin B3). HealthlineJulson, E. (2019). 6 Surprising Health Benefits of Sweet Potatoes. Retrieved from HealthlineKubala, J. (2019). Sweet potatoes: Health benefits and nutritional information. Retrieved from Medical News Today Ludvik, B., Hanefeld, M., & Pacini, G. (2008). Improved metabolic control by Ipomoea batatas (Caiapo) is associated with increased adiponectin and decreased fibrinogen levels in type 2 diabetic subjects. Diabetes, Obesity and Metabolism, 10(7), 586–592.Ma, Y., Hu, M., Zhou, L., Ling, S., Li, Y., Kong, B., & Huang, P. (2018). Dietary fiber intake and risks of proximal and distal colon cancers: A meta-analysis. Medicine, 97(36), e11678. McRae M. P. (2018). Dietary Fiber Intake and Type 2 Diabetes Mellitus: An Umbrella Review of Meta-analyses. Journal of chiropractic medicine, 17(1), 44–53. Meixner, M. (2018). The 9 Most Important Vitamins for Eye Health. Retrieved from HealthlineNewman, T. (2017). What is beta carotene? What are the benefits? Retrieved from Medical News TodaySweet potato. (2020). Retrieved from Britanicca


Kolesterol Tinggi: Punca, Simptom dan Rawatan

Apakah punca kepada kolesterol tinggi dan rawatannya? Artikel ini akan membincangkan punca, tanda dan rawatan kepada masalah ini.

Kolesterol merupakan sejenis lemak. Ia dihasilkan secara semulajadi di dalam badan oleh hati dan mempunyai fungsi yang penting dalam penghasilan lapisan sel, hormone dan vitamin D.

Kolesterol tidak larut dalam air, oleh itu ia dibawa dalam darah menggunakan sejenis protein dinamakan lipoorotein. Selain kolesterol, lipoprotein juga membawa lemak jenis lain seperti triglycerides.

Jika badan mengandungi terlalu banyak kolesterol, ia boleh menyebabkan terjadinya beberapa masalah kesihatan termasuk serangan sakit jantung dan angin ahmar.

Kolesterol tinggi tidak menghasilkan sebarang tanda. Oleh sebab itu, anda perlu memeriksa kandungan kolesterol secara berkala.

Terdapat 2 jenis kolesterol iaitu kolesterol LDL dan kolesterol HDL. Kolesterol LDL (low density lipoprotein) juga dipanggila kolesterol jahat. Ini kerana ia membawa kolesterol ke dalam saluran darah. Apabila terdapat kandungan LDL yang tinggi, ia boleh menyebabkan pengumpulan kolesterol pada dinding saluran darah. Plak kolesterol ini boleh menyempitkan saluran darah dan menghalang bekalan darah dan terjadinya darah beku. Jika ketulan darah beku menyumbatkan saluran darah di otak dan jantung, ia menyebabkan serangan angin ahmar dan sakit jantung.

Kolesterol HDL (high density lipoprotein) juga dipanggil kolesterol baik. Ia membawa kolesterol dari saluran darah Kembali ke hati bagi dibuang. Ia menghalang terjadinya pengumpulan kolesterol dalam saluran darah. Kandungan kolesterol HDL yang tinggi boleh mengurangkan risiko anda mendapat sakit jantung dan stroke.

Antara punca utama yang sering dikaitkan dengan kolesterol tinggi ialah pengambilan makanan yang tinggi kolesterol, lemak tepu dan lemak trans. Selain itu, faktor gaya hidup seperti kurang aktiviti bersenam, merokok juga menyumbang kepada terjadinya masalah ini.

Selain itu, faktor genetik anda juga mempengaruhi kandungan kolesterol anda. Terdapat beberapa gene yang akan mempengaruhi cara badan menghasilkan kolesterol.

Selain itu, beberapa keadaan lain seperti kencing manis dan hypothyroidism iaitu kelenjar tiroid kurang aktif juga meningkatkan risiko anda mengalami masalah ini.

Faktor risiko kolesterol tinggi:

Berat badan berlebihan atau obesPengambilan diet yang tidak sihatTidak mengamalkan aktivit senamanMerokokSejarah keluarga mengalami kolesterol tinggiMempunyai latar belakang penyakit kencing manis, buah pinggang dan hypothyroidism

Jika dibiarkan tanpa rawatan, kolesterol tinggi boleh menyebabkan plak kolesterol pada saluran darah. Plak ini seterusnya boleh menyebabkan saluran darah menjadi tersumbat.

Ia boleh mengganggu bekalan darah dan menyebabkan terjadinya darah beku. Ia boleh menyebabkan keadaan yang membawa maut seperti:

Serangan angin ahmarSerangan sakit jantungSakit dadaTekanan darah tinggiPenyakit saluran darahKegagalan buah pinggang

Ia juga boleh menyebabkan penyakit batu hempedu.

Bagi memeriksa kandungan kolesterol anda, doktor akan mengambil sampel darah dan menguji untuk kandungan lemak. Ujian ini boleh mengesan jumlah kolesterol, kolesterol HDL dan LDL(Kolesterol jahat) serta trigylcerides.

Rawatan kolesterol tinggi terbahagi secara amnya kepada ubatan dan gaya hidup sihat.

Statin merupakan ubat yang sering digunakan bagi mengawal kandungan kolesterol. Ia menghalang hati daripada menghasilkan kolesterol berlebihan.

Antara contoh ubat statin ialah:

Atorvastatin (Lipitor)Fluvastatin (Lescol)Rosuvastatin (Crestor)Simvastatin (Zocor)

Selain itu, terdapat juga ubatan lain seperti Niacin, Ezetemibe dan Cholestyramine yang juga mempunyai fungsi yang sama iaitu menghalang penghasilan kolesterol berlebihan. Doktor mungkin akan memberikan anda 2 jenis ubatan bagi mengurangkan kandungan kolesterol dalam badan seperti Statin dan Ezetemibe. Kedua ubatan ini jika digunakan Bersama berkesan untuk menurunkan kandungan kolesterol.

Selain ubatan, doktor juga akan menyarankan anda megurangkan jumlah kolesterol melalui cara pemakanan anda. Antaranya ialah:

Mengehadkan pengambilan makanan tinggi kolesterol, lemak tepu dan lemak transMemperbanyak pengambilan protein seperti ayam, ikan dan bijirinMengambil makanan kaya serat seperti buahan, sayuran dan bijirinMemilih makanan yang disediakan secara bakar, rebus, kukus berbanding makanan bergorengMengelakkan pengambilan makanan segera dan makanan ringan

Makanan yang tinggi jumlah kolesterol termasuk:

Daging merah, bahagian dalam haiwan, telur kuning, produk tenusuMakanan proses seperti mentega, minyak kelapaMakanan bergoreng seperti kentang, ayam goreng

Pengambilan ikan dan makanan lain yang kaya dengan omega-3 juga boleh membantu mengurangkan jumlah kolesterol LDL. Sebagai contoh, ikan salmon, kembung dan mackerel, kekacang dan buah avocado kaya dengan omega-3.

Faktor genetik yang menyumbang kepada masalah kolesterol tinggi tidak dapat dicegah. Namun begitu, anda boleh mengamalkan gaya hidup yang lebih sihat.

Pengambilan diet yang bernutrisi tinggi, rendah lemak dan tinggi seratMengelakkan pengambilan alcohol berlebihanMengekalkan berat badan pada skala idealMengamalkan aktiviti riadah dan bersukanBerhenti merokok

Causes of high cholesterol (2017). – American Heart AssociationConditions we treat: High cholesterol (hyperlipidemia). (n.d.). – Hopkins MedicineDaniels SR, et al. (2012). Expert panel on integrated guidelines for cardiovascular health and risk reduction in children and adolescents: Summary report. – National Institute of HealthHigh blood cholesterol: What you need to know. (2005). – National Institute of HealthHigh cholesterol facts. (2017). -CDC


Buasir: Punca, Simptom dan Rawatan

Apakah punca dan rawatan kepada masalah buasir? Artikel ini akan membincangkan, punca, simptom, ujian pemeriksaan, komplikasi untuk masalah buasir.

Buasir (Hemorrhoids), yang juga dikenali sebagai unjuran (piles), ialah pembengkakan saluran darah di bahagian rektum atau anus. Masalah ini merupakan salah satu punca yang kerap menyebabkan pesakit datang berjumpa doktor.  Mereka sering menyatakan bahawa terdapat rasa ketidakselesaan, seolah-olah ada ketulan di bahagian dubur. Selain itu, ada yang kerap mengalami najis berdarah tanpa rasa sakit.  Walaupun penyakit buasir adalah penyakit biasa di Malaysia, kita tidak mempunyai angka yang tepat mengenai kadar kejadian dan prevalens penyakit ini disebabkan oleh rasa ‘malu’ kebanyakan pesakit untuk mendapatkan rawatan perubatan.

Jenis Buasir dan Tahapan

Terdapat 2 jenis buasir iaitu buasir dalaman dan luaran.

Buasir dalaman – pembengkakan saluran darah di bahagian dalam lapisan rektum. Pesakit selalunya mengadu terdapat pendarahan selepas membuang air besar tanpa rasa sakit. Ada juga mengatakan bahawa mereka terasa seperti ‘sesuatu’ yang terkeluar dari dubur selepas membuang air besar.Buasir luaran – pembengkakan saluran darah di bahagian luar rektum dan bawah kulit di dubur. Pesakit seringkali mengadu rasa sakit, panas, pedih atau mempunyai pendarahan semasa hendak membuang air besar. Kesakitan ini berlaku disebabkan saluran darah tersumbat oleh darah beku.

Selain itu, buasir jugak boleh dikategorikan kepada 4 tahap, bergantung kepada kebolehan unjuran untuk ditolak semula ke dalam dubur.

Tahap pertama – unjuran dalaman yang berdarahTahap kedua – benjolan di dubur yang keluar selepas buang air besar, dan kemudian hilang begitu sahajaTahap ketiga – benjolan di dubur yang keluar setelah buang air besar tetapi perlu ditolak masuk oleh jari ke dalam duburTahap keempat – benjolan yang tidak dapat ditolak masuk ke dubur

Punca dan Faktor Risiko

Faktor risiko buasir berkait rapat dengan keadaan yang  menyebabkan penambahan tekanan kepada saluran darah di rektum atau dubur seperti:

Kehamilan: pembesaran janin menyebabkan tekanan di bahagian dubur.Penuaan: walaupun buasir paling kerap berlaku pada orang dewasa berusia 45 hingga 65 tahun, ia tetap boleh terjadi kepada sesiapa sahaja termasuk orang muda dan kanak-kanak.Cirit-birit: Buasir boleh berlaku kepada individu yang mempunyai cirit-birit kronikSembelit : Proses meneran semasa membuang air besar akan memberi tekanan kepada saluran darah di bahagian dubur.Duduk terlalu lama di tandas: Penggunaan tandas duduk mempunyai risiko yang tinggi berbanding tandas cangkung. Ini kerana, posisi duduk yang lama semasa membuang air besar sebenarnya memberi tekanan yang lebih kepada saluran darah di dubur, berbanding semasa menggunakan tandas cangkung.Angkat berat: Mengangkat objek berat berulang kali boleh memberi tekanan kepada saluran darah di dubur dan menyebabkan buasir.Diet: kurang serat dalam pemakananHubungan kelamin melalui duburObesitiGenetik

Simptom dan tanda buasir termasuklah:

Perubahan tabiat membuang air besarMerasakan bahawa usus tidak kosong sepenuhnya selepas membuang air besarNajis berdarahGatal, pedih atau bengkak di duburBenjolan yang jelas di duburSakit semasa dan selepas buang air besarHilang selera makanPenurunan berat badan yang tidak dapat dijelaskan

Simptom di atas juga merupakan simptom kanser usus. Anda dinasihatkan untuk mendapatkan pendapat doktor dan menjalani penilaian penuh sebelum mengaitkan simptom tersebut dengan buasir.

Komplikasi dari buasir jarang berlaku, tetapi boleh merangkumi:

Darah bekuPembengkakan saluran darahPendarahanAnemia yang disebabkan oleh kehilangan darah

Penyakit Lain yang Berkaitan

Simptom-simptom buasir tidaklah terlalu spesifik kepada buasir dan boleh juga terjadi kepada beberapa penyakit lain seperti:

Acute proctatitis (Keradangan di bahagian rektum disebabkan jangkitan kuman)Kanser rektumKanser analPolip (unjuran daripada dinding usus)Penyakit radang usus (Inflammatory Bowel Disease)

Buasir biasanya dapat disahkan dari sejarah kesihatan pesakit dan pemeriksaan fizikal. Pada umumnya, buasir luaran dapat dilihat terutamanya jika berlaku pembekuan darah. Doktor juga mungkin melakukan pemeriksaan dubur untuk memeriksa darah pada najis.

Selain itu, anoscopy iaitu prosedur menggunakan tiub plastik pendek yang dimasukkan ke dalam rektum dengan pencahayaan akan dilakukan untuk pemeriksaan saluran dubur. Buasir dapat dilihat daripada pemeriksaan tersebut selalunya. Sekiranya terdapat bukti pendarahan rektum atau darah mikroskopik dalam najis tetapi tidak kelihatan buasir, doktor akan menggunakan flexible sigmoidoscopy dan colonoscopy. Sampel tisu biopsi akan diambil semasa prosedur ini untuk analisis makmal.

Rawatan bergantung kepada tahap buasir.

1. Perubahan Gaya Hidup

Biasanya, pesakit dinasihatkan untuk melalukan perubahan amalan gaya hidup seperti:

Melebihkan pengambilan serat dalam pemakanan seperti buah-buahan, sayuran hijau dan bijirinMinum air yang banyak; sekurang-kurangnya 8 gelas sehariangan meneran terlalu lama dan berlebihan semasa membuang air besar

Ambil ubat seperti Flavinoids untuk mengelakkan sembelit yang berterusan

3. Rubber Band Ligation

Prosedur Rubber Band Ligation atau lebih dikenali sebagai “ikat” boleh dilakukan. Prosedur ini menggunakan gelung getah yang kecil, yang akan dipasang di pangkal unjuran. Unjuran yang diikat tidak akan menerima aliran darah sebagai sumber untuk ia terus membesar. Unjuran ini kemudian akan kecut dengan sendiri dan dikeluarkan secara semula jadi bersama najis melalui dubur.

Sclerotherapy melibatkan penggunaan sejenis cecair seperti Phenol. Ia akan disuntik ke dalam unjuran tersebut menyebabkan dinding saluran darah di sekitarnya akan mengecut.

Disebabkan unjuran di tahap 3-4 adalah lebih besar berbanding yang sebelumnya, maka pembedahan ialah rawatan pilihan.

Hemorrhoidectomy  diperlukan jika pesakit mempunyai buasir yang menonjol keluar dubur, mempunyai simptom berterusan atau buasir yang kembali walaupun telah melalukan Rubber Band Ligation. Semasa hemorrhoidectomy, satu bukaan akan dibuat di tisu unjuran dan doktor akan mengeluarkan aliran darah yang terjejas. Prosedur ini mempunyai tahap kesembuhan sebanyak 95% serta tahap komplikasi yang rendah. Namun begitu, sesetengah pesakit mungkin akan merasa sakit dan pedih semasa membuang air besar selepas pembedahan. Ia selalunya mengambil masa 2-4 minggu untuk sembuh dengan baik.

2. Doppler guided transanal hemorrhoidal artery ligation (DGHAL)

DGHAL ialah prosedur menggunakan mesin ultrasound untuk mengenal pasti saluran darah yang terjejas untuk disekat dengan jahitan. Rawatan ini akan mengurangkan kesan kesakitan selepas pembedahan, tetapi kesesuaiannya bergantung kepada pendapat doktor yang merawat

Rawatan ini menggunakan laser khas yang mengeluarkan pancaran haba untuk mengecutkan unjuran. Seperti DGHAL, laser ini tidak semestinya digunakan untuk semua jenis buasir. Ia bergantung kepada kesesuaian keadaan pesakit.

Tips yang boleh di cuba bagi mengelakkan buasir ialah melalui:

Pemakanan: Pastikan anda makan makanan yang kaya dengan kandungan serat seperti buah-buahan, sayur-sayuran serta biji-bijian. Serat akan membantu melembutkan tekstur najis.  Begitu juga dengan minum air yang banyak untuk mengekalkan kelembutan najis. Supplement serat juga boleh diambil untuk mengurangkan sembelit.Elakkan tekanan berlebihan: Semasa menggunakan tandas, cubalah untuk tidak teran secara memaksa dan berlebihan. Ini kerana ia menimbulkan tekanan pada saluran darah di rektum atau anus.Aktiviti fizikal: Aktiviti fizikal juga membantu najis bergerak melalui proses peristalsis yang seterusnya menjadikan pergerakan usus lebih teratur.Mengekalkan berat badan yang sihat: Berat badan berlebihan meningkatkan risiko menghidap buasir.

Gunarasa, S., Dr. (2020, November 29). Apa itu Buasir? Apa Itu Buasir? From Hospital PantaiHaemorrhoids (Piles). (n.d.). Retrieved January 21, 2021, from Hospital PantaiHemorrhoids. Healthline. (2021). Retrieved 21 January 2021,Hemorrhoids: Causes, treatments, and prevention. (n.d.). Retrieved January 22, 2021, from Medical News Today


Bagaimana Mengenali Scam di Media Sosial Dan Apa Yang Perlu Dilakukan?

Penipuan di media sosial seperti Facebook adalah sesuatu yang kerap berlaku dan pengguna sering melihat rakan mereka mengwar-warkan sesuatu pautan atau maklumat yang tidak diketahui kesahihannya.

Tambahan pula apabila pautan atau maklumat tersebut menawarkan hadiah bernilai tinggi. Ia berlaku dalam aktiviti ‘Like & Share’. ‘Like & Share’ melalui Facebook adalah kaedah pantas untuk mendapatkan respon pada halaman.

Walaubagaimanapun, pada 2017, Facebook telah mengemaskini aplikasi dan tidak membenarkan aktiviti ‘Like’ diletakkan syarat untuk memenangi sesuatu hadiah.

Bagi syarikat pula, halaman dengan banyak peminat adalah sangat berharga. Mereka dapat menjual halaman, atau menggunakannya untuk mempromosikan produk atau laman sesawang mereka sendiri. Manakala bagi syarikat yang tidak beretika, mereka mungkin menggunakannya untuk mengirimkan iklan spam, atau virus malware – dengan harapan pengguna akan mengkliknya dan memberi akses ke maklumat peribadi, atau mendaftar ke perkhidmatan teks berikutan pengguna ditawarkan hadiah yang mahal.

Proses ini dipanggil ‘Like Farming’, dan hadiah yang mahal adalah kaedah termudah untuk mendorong pengguna untuk ‘Like & Share’ halaman tersebut.

Cara Mengetahui halaman / promosi tersebut adalah SCAM:

1. Tiada maklumat pada bahagian Perihal

Sekiranya tidak ada maklumat berkenaan halaman media sosial tersebut dibahagian perihal, kemungkinan laman tersebut digunakan untuk SCAM. Di bahagian perihal selalunya, ia akan mengandungi maklumat berkenaan tujuan laman tersebut, apa objektif mereka, produk yang ingin mereka jual dan sebagainya.

Mengapa perlu mendorong seseorang untuk ‘like’ sesuatu halaman facebook, sedangkan anda tidak mengetahui asal usul laman tersebut

2. Laman sesawang yang dipautkan tidak asli

Kita perlulah meneliti bahagian perihal dan bahagian lain di laman web tersebut. Ia sewajarnya ada kaitan di antara satu sama lain untuk menunjukkan website tersebut boleh dipercayai.

3. Hadiah yang ditawarkan adalah tidak masuk akal

Anda perlu berhati-hati apabila ditawarkan hadiah-hadiah yang hebat seperti sebuah iPad, atau lima buah kereta. Realitinya, promosi tulen tidak akan sewenangnya memberikan hadiah berharga seperti ini hanya melalui ‘Like & Share’. Mereka hanya menggunakan aplikasi media sosial tersebut untuk mendapatkan maklumat dan data daripada pengguna. Kemudian mereka akan menggunakan data tersebut sama ada dengan menghantar iklan dan sebagainya.

4. Kesalahan ejaan di laman sesawang

Sekiranya terdapat kesalahan ejaan atau noktah dalam nama halaman atau keterangan hadiah, ia adalah petunjuk halaman sesawang berkenaan palsu. Contohnya, iPhone dan iPad selalu mempunyai huruf kecil i dan huruf besar P pada nama.

Penanda biru di sebelah nama halaman Facebook menunjukkan bahawa ia adalah halaman rasmi. Pemeriksaan terhadap alamat halaman sesawang juga perlu dilakukan. Jika didapati penuh dengan nombor, itu bermaksud halaman itu palsu dan bertujuan untuk SCAM anda.

6. Terma dan Syarat (T&C) promosi

Sekiranya tidak ada T&C atau tarikh tutup, pengguna patut curiga dan waspada.

7. Tempoh kewujudan halaman

Halaman SCAM biasanya tidak bertahan lebih dari beberapa bulan sebelum aplikasi media sosial seperti Facebook menghapuskannya. Pengguna boleh kembali ke garis masa halaman sesawang untuk melihat apakah ada kandungan yang berharga di halaman – jika berusia 2 bulan dan semua catatan adalah hadiah, itu SCAM!

Apa yang Pengguna boleh lakukan?

Jangan teruskan aktiviti seperti ‘Like & Share’ jika tidak pasti. Pengguna boleh merujuk kepada laman media sosial berkaitan. Pengguna juga jangan sesekali memberikan maklumat bank, dan pastikan mempunyai perisian antivirus terkini di peranti.Boleh hantarkan pautan berkaitan ‘Like & Share Scam’ jika ada rakan berkeras untuk memasuki promosi walaupun terdapat amaran.Laporan boleh dibuat ke halaman media sosial berkaitan. Jangan berharap halaman SCAM tersebut itu hilang begitu sahaja. Ia memerlukan banyak laporan agar mendapat perhatian halaman media sosial tersebut.

Kesimpulannya, SCAM boleh berlaku melalui hampir semua bentuk komunikasi seperti Skype, WhatsApp, Twitter, Facebook, Instagram, dan bahkan aplikasi permainan. Komunikasi melalui media atau saluran adalah lebih tidak formal atau boleh dipercayai yang merupakan antara sebab mengapa penipu iaitu SCAMMER menggunakannya untuk SCAM pengguna lain.

Selain itu, dengan teknologi masa kini, ia adalah lebih mudah bagi mana-mana SCAMMER di mana sahaja di dunia untuk berpura-pura menjadi apa sahaja atau sesiapa sahaja yang mereka mahukan. Oleh yang demikian, pengguna adalah pertahanan terbaik terhadap sebarang penipuan, keburukan mahupun serangan. Bertindaklah secara bijak.

How To Identify a Scam Facebook Promotion – superlucky.meScamming You Through Social Media – The Elm